Ingkar PKP, 3 Lelaki Ditahan Miliki Syabu Di Lahad Datu

LAHAD DATU: Tiga lelaki tempatan ditahan selepas dipercayai memiliki dadah jenis syabu di perairan Sungai Ambuai, di sini, lewat malam semalam.

Komander Pasukan Polis Marin (PPM) Wilayah 4 Sabah Asisten Komisioner Mohamad Pajeri Ali berkata, pihaknya turut menemui satu paket kecil lutsinar berisi hablur jernih dan kertas foil yang disimpan dalam kotak rokok milik suspek.

“Terdahulu, sepasukan anggota PPM melakukan rondaan di lokasi kejadian selepas mendapat maklumat aktiviti ingkar Perintah Kawalan Pergerakan (PKP).

“Hasil pemantauan, anggota bertugas menemui sebuah perahu kayu dinaiki tiga lelaki,” katanya.

Mohamad berkata, pemeriksaan lanjut dilakukan berjaya menemui dadah berkenaan disimpan dalam kotak rokok dipercayai bagi mengelak tercicir dan dikesan pihak berkuasa.

“Sehubungan itu, PPM merampas dadah bersama perahu dan enjin bot dianggarkan bernilai hampir RM12,000 bagi membantu siasatan.

“Semua suspek berumur antara 29 hingga 50 tahun itu diserahkan kepada Ibu Pejabat Polis Daerah Lahad Datu dan disiasat mengikut Seksyen 12(2) Akta Dadah Berbahaya 1952,” katanya.

Mereka juga didakwa kesalahan mengikut Peraturan 3(1), Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 dan boleh dihukum di bawah Peraturan 7, Peraturan yang sama, kerana kejadian berlaku dalam tempoh PKP. – BorneoToday


RM30,000 Disalur Kepada Mangsa Kebakaran Kampung Pasir Putih

KOTA KINABALU: Kerajaan Persekutuan hari ini meluluskan bantuan sebanyak RM30,000 kepada mangsa kebakaran di Kampung Pasir Putih, Putatan menerusi Tabung Bencana Alam Kebangsaan (NDRF) bagi menyediakan keperluan mereka.

Perkara itu disahkan oleh Timbalan Ketua Menteri, Datuk Christina Liew bahawa Timbalan Perdana Menteri, Datuk Seri Dr Wan Azizah Wan Ismail telah berjanji untuk menyalurkan bantuan itu di bawah peruntukan Kementerian Wanita Keluarga dan Masyarakat.

“Dana itu bakal disalurkan terus ke Pejabat Parlimen Putatan dan Ahli Parlimen Putatan, Awang Husaini Sahari bersama pihak berkaitan lain akan menguruskan pengagihan bantuan itu untuk membantu mangsa kebakaran tersebut.

“Langkah itu penting kerana kita mahu memastikan bantuan tersebut sampai kepada sasaran,” katanya kepada pemberita selepas melawat penempatan sementara mangsa kebakaran iaitu di Dewan Serbaguna Putatan di sini hari ini.

Dalam lawatan itu Christina turut diiringi Ahli Dewan Undangan Negeri (ADUN) Petagas, Datu Uda Sulai dan ADUN Likas, Tan Lee Fatt.

Pada Jumaat lalu, sekurang-kurangnya 315 mangsa daripada 75 buah keluarga di Kampung Pasir Putih, Putatan kehilangan tempat tinggal apabila kediaman mereka musnah dijilat api.

Selepas itu, satu lagi kejadian kebakaran berlaku di Sabah dan kali ini melibatkan 81 buah rumah termasuk dua kuaters guru di Pulau Banggi, Kudat pada Ahad lalu.

Sementara itu Christina yang juga Menteri Pelancongan, Kebudayaan dan Alam Sekitar Negeri gembira dengan keprihatinan syarikat, organisasi, badan bukan kerajaan (NGO) dan individu di negeri ini yang sumbangan berterusan bagi meringankan beban mangsa kebakaran itu. – SabahNewsToday


Presiden SAFA: Peter Menang Tanpa Bertanding

KOTA KINABALU: Datuk Peter Anthony secara sah menerajui kepimpinan Persatuan Bola Sepak Sabah (SAFA) apabila menang tanpa bertanding sebagai presiden bagi penggal 2019-2022 pada kongres tahunan persatuan itu di sini, hari ini.

Peter yang juga Menteri Pembangunan Infrastruktur Sabah sebelum ini memangku jawatan berkenaan apabila presiden SAFA ketika itu Alijus Sipil telah meletak jawatan, kurang dari tiga bulan beliau menjawat jawatan tersebut pada Nov 2018.

Bercakap kepada pemberita selepas kongres tahunan SAFA itu, Peter berkata barisan kepimpinan baharu SAFA akan membuat beberapa pembaharuan untuk membangunkan lagi bola sepak di negeri ini.

“Kita akan membangunkan bola sepak di setiap daerah…kita mahu mencungkil bakat pemain sejak dari umur tujuh tahun sehingga ke 12 tahun untuk menjadi pelapis di masa akan datang.

Oleh itu kita akan pastikan setiap SAFA daerah dapat memainkan peranan masing-masing dengan membuat perancangan membangunkan bola sepak di kawasan masing-masing termasuk menganjurkan beberapa kejohanan dan akan ada peruntukan diberikan untuk melaksanakannya,” katanya.

Peter berkata selain itu SAFA akan melaksanakan beberapa program untuk memperkasakan lagi para pengadil yang ada di Sabah.

“Kita mahu perkasakan semua pengadil yang ada agar mereka menjadi lebih profesional dalam mengadili setiap kejohanan yang bakal dianjurkan di Sabah.

Pada tahun hadapan SAFA merancang untuk menganjurkan beberapa kejohanan yang turut disertai pasukan dari Brunei, Kalimantan, Labuan dan Sarawak. Oleh itu kita mahu pengadil yang ada di negeri ini dapat mengadili kejohanan berkenaan secara baik dan profesional untuk mengelakkan sebarang masalah,” katanya.

Mengenai persediaan menghadapi saingan Liga Super pada musim hadapan, Peter berkata skuad Sabah akan berwajah baharu dengan dibarisi beberapa pemain baharu untuk memantapkan lagi barisan pemain.

“Kita sudah senaraikan beberapa pemain termasuk pemain import yang bakal memperkuatkan skuad Tambadau ini dan apabila tiba masanya kita akan umumkan,” katanya.

Ditanya mengenai jurulatih Sabah, Peter berkata Sabah akan mendapatkan jurulatih baharu bagi menggantikan Jelius Ating.

“Jelius tidak dapat mengendalikan Sabah pada musim hadapan kerana beliau tidak mempunyai lesen kejurulatihan ‘AFC Pro License’ seperti yang disyaratkan. Oleh itu kita akan mengambil jurulatih luar yang mempunyai lesen berkenaan dan Jelius akan menjadi penolong jurulatih dan dalam masa yang sama beliau akan mengikuti kursus untuk mendapatkan ‘AFC Pro License’,” katanya.


Bas ekspres Di Sabah Dibenarkan Membawa Penumpang Dengan Kapasiti Penuh

KOTA KINABALU: Selepas kira-kira dua tahun berada dalam keadaan “kritikal” pengusaha bas ekspres di Sabah kini sudah boleh “bernafas sedikit” apabila dibenarkan membawa penumpang dengan kapasiti penuh bermula Jumaat ini.

Presiden Majlis Pengusaha Bas Ekspres Sabah (SEBOC) Donald Hanafi berkata, berita gembira itu dijangka ditambah dengan kehadiran penumpang yang ramai kerana masing-masing mahu pulang ke kampung halaman sempena Aidilfitri ini.

Katanya, selain kebenaran membawa penumpang dengan kapasiti penuh, pihak Lembaga Pelesenan Kenderaan Perdagangan (LPKP) Sabah juga memberi lampu hijau untuk menaikkan kadar tambang sebanyak 10%.

“Kami sangat bersyukur kerana sudah dua tahun pengusaha bas ekspres di Sabah ini kritikal, pendapatan tidak cukup, mahu bayar kakitangan pun tidak mampu.

“Selain itu, kami juga berterima kasih kepada kerajaan kerana memberi kelonggaran ini dan mudah-mudahan selepas ini, kami akan dapat menampung semula perbelanjaan yang “hilang” sejak dua tahun lalu,” katanya kepada FMT.

Ketika ditanya mengenai kenaikan tambang, Donald berkata, kenaikan berkenaan hanya dikenakan sempena musim perayaan ini, iaitu bermula 29 April hingga 7 Mei depan.

Bagaimanapun katanya, orang ramai yang ingin mendapatkan tiket dengan harga asal boleh membelinya secara dalam talian sebelum 29 April.

“Saya juga ingin maklumkan, tempat duduk penumpang untuk Jumaat ini telah penuh, mungkin disebabkan orang ramai ingin pulang awal ke kampung, lebih-lebih lagi pada hari itu cuti persekolahan telah bermula.

“Kenaikan tambang itu sebenarnya tidaklah begitu membebankan, hanya naik 10% dan ia hanya untuk tempoh 29 April hingga 7 Mei, selepas itu harga kembali kepada asal,” katanya.

Sementara itu, Donald berkata, walaupun kebenaran untuk membawa penumpang dalam kapasiti penuh diberikan, namun mereka kini mempunyai masalah kekurangan bas.

“Ketika pandemik sejak dua tahun lalu, operasi kami tidak menentu dan kebanyakannya tidak beroperasi langsung sehingga menyebabkan banyak bas mengalami kerosakan.

“Sehubungan itu kami memintalah pihak LPKP supaya mengeluarkan Lesen Pelepasan Sementara (LPS) agar kami dapat menggunakan bas-bas persiaran yang kini bersiap sedia untuk digunakan sekiranya diberi kebenaran.

“Kebiasaannya untuk jadual perjalanan pada waktu malam, kira-kira 20 bas akan bergerak dari Terminal Bas Bandaraya (Utara) ke Pantai Timur dalam satu-satu masa tetapi kini ia berkurangan.

“Kami harap LPKP akan mengambil perhatian mengenai masalah kekurangan bas ini dengan mengeluarkan LPS kepada operator. Kita tahu ramai yang ingin balik kampung sempena Aidilfitri tahun ini, kasihan pula jika mereka tidak dapat pulang kerana kekurangan bas,” katanya. – FMT

Sama-sama kita nantikan sidang media petang ini.Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Alasan ambil syabu untuk kurus

KOTA KINABALU: Ambil syabu untuk kuruskan badan. Itu alasan seorang ibu anak empat dalam pengakuannya yang dibacakan pegawai pemulihan Agensi Antidadah Kebangsaan (AADK) di Mahkamah Majistret, hari ini.

Tertuduh turut mengaku membelanjakan sehingga RM600 untuk mengambil dadah setiap bulan sejak tiga tahun lalu.

Bagaimanapun, alasan itu gagal ‘memperdayakan’ Majistret Afiq Agoes yang kemudian mengarahkan tertuduh, Chua Soo Ting, 42, diletakkan di bawah pengawasan AADK selama dua tahun.

Selain itu, tertuduh turut diperintahkan menjalani program pemulihan penagih dan melapor diri ke AADK daerah ini dua kali sebulan selama tempoh itu.

Selain Soo Ting, suami tertuduh, Ong Teck Huat, 43, yang dibicarakan di mahkamah sama turut diarahkan menjalani hukuman sama.

Menurut keterangan kes, Soo Ting ditahan AADK bersama suaminya selepas kedua-duanya didapati positif dadah dalam serbuan di rumah mereka di Inanam, pada 4 Disember lalu.

Kedua-dua tertuduh didakwa mengikut Seksyen 6(1)(b) Akta penagih Dadah (Rawatan dan Pemulihan) 1983 pindaan 1998.

Sekiranya gagal mematuhi syarat yang dikenakan, mereka boleh dikenakan hukuman mengikut Seksyen 6 (3) akta sama iaitu hukuman penjara tidak lebih tiga tahun atau sebatan tidak melebihi tiga kali atau kedua-dua sekali.

AADK diwakili Pegawai Pemulihan Anizah Abdul Said dan Helmy Claire manakala kedua-dua tertuduh diwakili Peguam Alex Lee. – Berita Harian


“Saya Menyesal. Tolonglah Kasi Saya Satu Kali Lagi Peluang, Tuan.” – Graduan Hilang Pekerjaan Gara-Gara ‘Batu’

KOTA KINABALU: “Saya menyesal. Tolonglah kasi (beri) saya satu kali lagi peluang, tuan.”

Itu sahaja yang hanya mampu dikatakan oleh seorang penagih ketika ditahan Agensi Anti Dadah Kebangsaan (AADK) Kota Kinabalu dalam Ops Cegah Siri 17/2019 di Taman Keramat, di sini, awal pagi tadi.

Lebih mengejutkan suspek yang berumur 30 tahun itu merupakan seorang graduan dari sebuah Institusi Pengajian Tinggi Awam (IPTA) dan juga pernah bekerja sebagai kakitangan awam di negeri ini selama setahun sebelum terlibat kembali dengan dadah.

Suspek mengakui pernah mengambil dadah jenis syabu sebelum tamat pengajian pada tahun 2012.

Dia juga pernah ditahan AADK sebelum ini dan diletakkan dibawah pengawasan sehingga pulih.

“Sepanjang tempoh pengawasan itu, saya berasa amat bersyukur kerana usaha saya mendekatkan diri dengan Tuhan membolehkan saya mendapat rezeki bertugas sebagai seorang kakitangan awam pada tahun 2017.

“Namun, disebabkan pengaruh rakan lama yang sering kali menghubungi saya, hanya untuk berjumpa dan mengajak menghisap dadah, saya terjebak kembali dan terpaksa tidak pergi ke pejabat kerana malu dengan keadaan saya yang tidak terurus,” katanya ketika ditemui SabahNewsToday selepas operasi di pejabat AADK Kota Kinabalu, di sini.

Anak sulung daripada dua beradik itu antara 17 individu termasuk seorang wanita yang ditahan sekitar kawasan Inanam, Manggatal, Sembulan, dan Tanjung Aru dalam operasi yang bermula jam 10 malam dan berakhir lima jam kemudian.

Ketua Operasi AADK Kota Kinabalu Lawrence Galleh berkata kesemua tangkapan adalah berdasarkan aduan dan risikan pihak AADK.

“Kita turut menjalankan pemeriksaan ‘on-the-spot’ terhadap mana-mana individu yang disyaki penagih dadah sewaktu operasi dijalankan.

“Hasilnya, pihak AADK telah berjaya menahan sebahagian daripada mereka ini selepas ujian saringan awal air kencing mereka yang dibuat secara ‘on-the-field’ terbukti positif dadah jenis Methamphetamine,” katanya.

Menurut Lawrence, suspek yang termuda ditahan adalah seorang remaja lelaki berumur 18 tahun ketika sedang berjalan seorang diri di Kampung Kalansanan, Inanam.

“Manakala, suspek tertua yang kita tahan malam ini seorang lelaki warga emas yang bekerja sebagai tukang kayu berumur 66 tahun,” jelasnya.

Kesemua suspek yang ditahan akan disiasat dibawah Seksyen 3(1) Akta Penagih Dadah (Rawatan dan Pemulihan) 1983 Pindaan 1998 manakala dua orang suspek akan dirujuk kepada Jabatan Imigresen kerana tidak mempunyai sebarang dokumen pengenalan diri.


(VIDEO) Lempar Basikal, Baring Bawah Lori Kemudian Tuntut Pampasan

Tindakan seorang wanita di China berlakon kononnya dilanggar lori semata-mata hanya untuk menuntut pampasan dari pemandu lori berkenaan tanpa menyedari tindakannya itu dirakam CCTV.

Dalam kejadian yang berlaku pada 4 Julai lalu di Wuhu, Anhui, China, Tang dilihat berlari di sebelah kiri lori itu sambil mengangkat basikalnya.

Sebaik saja lori itu membelok, Tang terus membaling basikalnya mengenai lori itu yang kemudian berhenti.

Tang segera baring di bawah lori itu kononnya dia dilanggar sehingga mengalami kecederaan.

Tang terus menghubungi polis dan mendakwa dia telah dilanggar lori tersebut.

Apabila polis tiba di lokasi kejadian, Tang berpura-pura meraung kesakitan dan menuntut pampasan dari pemandu lori, Cui.

Namun, lakonan Tang itu gagal menyakinkan anggota polis. Apabila polis menonton semula video rakaman CCTV, ternyata Tang telah merancang melakukan perbuatan keji itu.

Tidak dapat dipastikan sama ada Tang dikenakan tindakan, polis berkata pihaknya sedang menjalankan siasatan.

Sementara itu di media sosial, netizen mengecam tindakan bodoh dan memalukan wanita terbabit.

“Lakonan minah ni tak power. Kalau dia tak dihukum, dia akan buat lagi dan lagi,” kata netizen.


919 Kes Jangkitan Baru Covid-19, 1 Kematian

PUTRAJAYA: Kementerian Kesihatan (KKM) melaporkan 919 kes jangkitan baru Covid-19 dalam tempoh 24 jam lalu, manakala 1 kematian direkodkan.

Dalam tempoh yang sama, 996 pesakit disahkan pulih.

Perkembangan ini menjadikan jumlah keseluruhan jangkitan sehingga kini 43,791 kes.

Sabah terus melaporkan angka jangkitan kes tertinggi dengan 318 kes dan diikuti Negeri Sembilan (240).

Hisham berkata, negeri lain mencatatkan jangkitan baharu ialah Selangor (174), Pulau Pinang (63) kes, Kuala Lumpur (47), Labuan (35), Sarawak (8), Perak (9), Johor (8), Melaka (8), Kedah (3), Kelantan (2) dan Putrajaya (1).

Sebanyak 1 kematian dicatatkan hari ini menjadikan keseluruhan 303 kes.

Sehingga kini, seramai 11,419 pesakit Covid-19 masih dirawat di seluruh negara dengan 92 ditempatkan di unit rawatan rapi (ICU) dan 35 daripadanya memerlukan bantuan pernafasan.

Kes positif Covid-19 di Malaysia sehingga kini berjumlah 43,791 kes dan 32,069 pesakit pulih.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Koronavirus: Angka Korban Meningkat 170 Orang

Beijing: Pihak berkuasa kesihatan China mengesahkan jumlah kes jangkitan akibat wabak koronavirus baharu kini mencecah 7,158 dengan 170 kematian di seluruh negara itu.

South China Morning Post melaporkan, peningkatan itu menjadikan keseluruhan jumlah kes jangkitan di seluruh dunia mencecah 7,251.

Sementara itu, menurut Reuters, Finland mengesahkan kes jangkitan pertama di negara itu membabitkan warga China berusia 32 tahun dari Wuhan.

Singapura pula merekodkan jumlah jangkitan 10 kes dengan pertambahan tiga lagi kes baru membabitkan warga China dari Wuhan.

AFP pula melaporkan Perancis mengesahkan lima jumlah kes jangkitan di negara itu. Sementara itu, Ketua Pengarah Pertubuhan Kesihatan Sedunia (WHO) Tedros Adhanom Ghebreyesus dalam ciapan di Twitter memaklumkan, satu mesyuarat akan diadakan bersama Jawatankuasa Kecemasan Peraturan Kesihatan Antarabangsa berkaitan koronavirus baharu, hari ini.

Selain itu lapor AFP, Tabung Kanak-Kanak Pertubuhan Bangsa-Bangsa Bersatu (UNICEF) akan menghantar lebih banyak barangan keperluan kecemasan ke China dalam masa terdekat dalam usaha mengekang penularan wabak itu.

Semalam, penghantaran pertama UNICEF membabitkan penutup mulut dan hidung serta sut perlindungan seberat enam tan metrik selamat tiba di Shanghai. – Agensi


KWSP Umum Maklumat Terperinci Program i-Sinar Rabu Ini

KUALA LUMPUR: Kumpulan Wang Simpanan Pekerja (KWSP) akan mengumumkan maklumat terperinci mengenai kelayakan dan proses pengeluaran caruman daripada Akaun 1 di bawah program i-Sinar pada Rabu ini.

Menteri Kewangan Tengku Datuk Seri Zafrul Tengku Abdul Aziz berkata pengumuman mengenai program yang diumumkan kerajaan dalam Belanjawan 2021 itu akan menjawab segala kekeliruan yang timbul dalam kalangan orang ramai.

“Pihak KWSP akan membuat pengumuman mengenai perinciannya, bagaimana prosesnya dan sebagainya pada Rabu (ini),” katanya ketika menyertai program Ruang Bicara terbitan Bernama TV yang dihoskan pengacara Sherkawi Jirim, di sini, hari ini.

Tengku Zafrul berkata secara umum, mereka yang hilang pekerjaan atau mengalami pengurangan gaji layak membuat pengeluaran sehingga RM10,000 sekiranya baki simpanan dalam Akaun 1 kurang daripada RM90,000.

Sebelum ini dilaporkan, pencarum yang mempunyai simpanan lebih daripada RM90,000 di dalam Akaun 1 boleh mengeluarkan caruman sehingga 10 peratus dengan pengeluaran maksimum RM60,000.

Mengenai peruntukan berjumlah RM3 bilion untuk membiayai pembelian vaksin COVID-19 yang dikatakan tidak mencukupi, Tengku Zafrul berkata peruntukan itu akan ditambah berdasarkan keperluan.

“Kita tidak akan teragak-agak untuk menambah peruntukan jika perlu…ini bukan sahaja untuk vaksin, bahkan ini untuk semua peruntukan yang diperlukan berkaitan dengan Kementerian Kesihatan Malaysia (KKM), terutamanya untuk memerangi COVID-19.

“Mengikut kajian KKM dan Kementerian Tenaga, Sains, Teknologi dan Inovasi, lebih kurang RM3 bilion diperlukan untuk memvaksin lebih kurang 70 peratus rakyat Malaysia. Itu anggaran diberikan berdasarkan perbincangan mereka dengan syarikat pengeluar vaksin,” katanya.

Mengenai jumlah peruntukan kepada Jabatan Hal Ehwal Khas (JASA) yang dijenamakan semula sebagai Jabatan Komunikasi Komuniti (J-KOM), beliau berkata jumlah peruntukan hanya akan diketahui semasa persidangan peringkat jawatankuasa Rang Undang-Undang Perbekalan 2021 (Belanjawan 2021).

“Di peringkat jawatankuasa, Kementerian Komunikasi dan Multimedia (KKMM) akan membuat pengumuman mengenai peruntukan (J-KOM) dan berapa banyak yang dikurangkan.

“Kementerian Kewangan dan KKMM masih berbincang, apa yang kita mahu lihat dan dipersetujui oleh Menteri Komunikasi dan Multimedia, Datuk Saifuddin Abdullah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20,396 Kes Baharu Covid-19, 336 Kematian Hari Ini

PUTRAJAYA: Kementerian Kesihatan Malaysia (KKM) melaporkan 20,396 kes Covid-19 dan 336 kematian setakat hari ini dengan jumlah kematian mencecah angka 18,000.

Dalam kenyataannya, Ketua Pengarah Kesihatan Dr Noor Hisham Abdullah berkata, jumlah jangkitan kini adalah 1,844,835.

Hisham berkata, terdapat 20,573 kes pulih, menjadikan jumlah mereka yang sembuh dari Covid-19 sebanyak 1,570,827.

Terdapat 255,789 kes aktif dengan 959 pesakit menerima rawatan intensif dan 436 memerlukan bantuan pernafasan.

Sementara itu, sebanyak 336 kematian dicatat menjadikan jumlah kematian setakat ini 18,219 kes.

Selangor mencatatkan jumlah kes tertinggi dengan 3,886.

Ia diikuti Sarawak dengan 3,747 kes, Johor (2,165), Sabah (2,136), Pulau Pinang (1,961), Kedah (1,587), Kelantan (1,078), Perak (1,057), Terengganu (861), Kuala Lumpur (597), Pahang (486), Melaka (459), Negeri Sembilan (269), Perlis (78), Putrajaya (25) dan Labuan (4).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kampung Pasir Putih Akan Distruktur Semula

PUTATAN: Penstrukturan semula kawasan di Kampung Pasir Putih akan dilaksanakan bagi menjadikannya sebuah perkampungan yang lebih kondusif untuk didiami penduduk.

Ahli Parlimen Putatan, Awang Husaini Sahari berkata untuk itu satu perbincangkan di antara pegawai daerah dan wakil rakyat di kawasan itu akan diadakan bagi mencari kaedah terbaik untuk merancang bentuk penstrukturan berkenaan.

“Rancangan penstrukturan semula itu juga sebahagian daripada usaha kita untuk menyediakan penempatan semula kepada mangsa kebakaran Kampung Pasir Putih yang terjejas

“Saya difahamkan juga kawasan ini belum digazetkan sebagai perkampungan dan ia masih milik kerajaan negeri. Perkara ini perlu diberikan pertimbangan dalam penstrukturan yang akan kita lakukan,” katanya kepada pemberita di sini hari ini.-

Sumber : SabahNewsTodayArtikel Asal : https://www.sabahnewstoday.com/kampung-pasir-putih-akan-distruktur-semula/


Operasi Khas ESSCOM Tahan 25 PATI

SANDAKAN: Pihak berkuasa Kawasan Keselamatan Khas Pantai Timur Sabah (Esscom) menahan 25 pendatang asing tanpa izin (PATI) menerusi Op Gasak yang dilancarkan di pusat bandar dan Kampung Forest, di sini awal pagi ini.

Dalam operasi membabitkan 90 anggota keselamatan yang dilancarkan bermula pukul 3 pagi itu, seramai 99 orang diperiksa dan daripada jumlah itu, seramai 25 orang ditahan kerana tidak mempunyai sebarang dokumen pengenalan diri yang sah atau meragukan.

Komander Esscom, Datuk Hazani Ghazali berkata, mereka yang ditahan membabitkan 13 lelaki dan 12 wanita termasuk dua kanak-kanak perempuan dan dibawa ke pusat tahanan sementara (PTS) Sandakan untuk tujuan dokumentasi sebelum dihantar ke negara asal masing-masing.

Katanya, Op Gasak diteruskan di kawasan Zon Selamat Timur Sabah (Esszone) antara lain bertujuan membasmi  kehadiran PATI di lokasi ‘hotspot’, sekali gus membebaskan daerah ini daripada kehadiran PATI yang menjadi punca berlakunya jenayah di Esszone termasuk penyeludupan dadah,  rokok dan barang terkawal.

“Operasi ini juga bertujuan untuk mengesan dan menghapuskan tali barut kepada kumpulan culik untuk wang tebusan (KFR) yang disyaki menjadi dalang kepada semua kes penculikan di kawasan pantai timur.

“Semua yang ditahan disiasat mengikut Akta Imigresen 1959/63,” katanya dalam kenyataan di sini, hari ini.

Hazani berkata, Esscom akan memperhebatkan lagi Op Gasak dalam usaha membasmi kehadiran PATI, sekali gus memburu saki baki tali barut KFR.

Katanya, ancaman dikesan masih wujud dan sering berlaku di kawasan ‘hotspot’ khususnya di pantai timur Sabah dan perlu ditangani secara berkesan bagi memastikan kawasan terbabit bebas daripada kegiatan jenayah rentas sempadan yang boleh menggugat keharmonian dan kesejahteraan hidup penduduk. – BorneoToday


Covid-19: Lebih 350,000 Kematian Diseluruh Dunia

Paris: Sehingga kini lebih 350,000 kematian akibat Covid-19 direkodkan di seluruh dunia.

Berdasarkan data dikumpul AFP menerusi sumber rasmi, kematian itu daripada 5,589,389 kes aktif dengan 173,713 kematian berlaku di Eropah.

Amerika Syarikat pula mencatat kematian tertinggi iaitu 98,929 kes, diikuti Britain dengan 37,048 kematian, Itali (32,955), Perancis (28,530) dan Sepanyol (27,117).

Bagaimanapun, jumlah kes yang didiagnosis hanya mencerminkan sebilangan kecil daripada jumlah jangkitan sebenar.

Ini kerana banyak negara hanya menguji kes serius selain faktor kekurangan kapasiti pengujian.- AFP

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki Bunuh Kekasih Kerana Meminta Dia Membayar Hutangnya RM60,354

SINGAPURA: Seorang lelaki di sini, dihukum penjara seumur hidup selepas didapati bersalah membunuh dan membakar mayat kekasihnya selama tiga hari hingga polis hanya menemui gumpalan rambut, cebisan pakaian dan tali pakaian dalam mangsa.

Leslie Khoo Kwee Hock, 51, didapati bersalah mencekik Cui Yajie, 31, hingga mati dalam keretanya selepas mangsa meminta lelaki itu membayar hutang berjumlah SG$20,000 (RM60,354).

Leslie yang sudah berkahwin kemudian membakar mayat wanita itu bagi menghapuskan bukti tetapi polis menemui cebisan pakaian dan rambut mangsa.

Menurut dokumen mahkamah, pada 12 Julai 2016, Leslie membawa Cui, seorang jurutera ke satu kawasan sunyi sebelum mencekik wanita itu hingga mati.

Selepas membunuh wanita itu, Leslie menutup mayat mangsa menggunakan beg pakaian dan meninggalkannya di dalam kereta semalaman.

Keesokan harinya Leslie membawa mayat mangsa ke satu kawasan sunyi dan membakarnya selama tiga hari untuk menghapuskan bukti.

Bagaimanapun, polis berjaya menemui gumpalan rambut, tali coli dan cebisan pakaian mangsa untuk mengaitkan Leslie dengan pembunuhan itu.

Perbicaraan itu adalah kes kedua dalam sejarah Singapura membabitkan pembunuhan tanpa mayat.


Dulu Dibuli Dan Diejek, Kini Model Terkemuka

Ketika sekolah dibuli dan diejek kerana bertubuh gempal dan kelihatan lembik tetapi kini, lelaki berusia 29 tahun di Hong Kong menjadi model kecergasan dan jurulatih senaman terkemuka dengan tubuh yang berketul-ketul.

Timothy Skinner mendedahkan melalui zaman kanak-kanak yang sukar kerana menjadi mangsa buli, pernah menghidap kemurungan dan kencing manis akibat gemuk.

Menurutnya, dia mengambil masa enam tahun untuk pilih dan memiliki tubuh sasa seperti sekarang.

“Saya sudah menghidap kencing manis ketika berusia 12 tahun. Apabila membuat senaman ringan, saya pasti pengsan,

“Bukan itu saja, saya jadi murung kerana sering keletihan,

“Hidup saya sengsara dan melalui kemurungan teruk. Sering dibuli, diejek dan menjadi bahan kutukan orang sekeliling,” katanya.

Menurut South China Morning Post, jurulatih peribadi itu kini memiliki tubuh sasa dengan lapan hingga 10 ‘pack’.

Ketika di sekolah menengah, Skinner bertekad mengamalkan gaya hidup sihat selepas menghidap darah tinggi.

“Saya berjaya menurunkan berat badan dalam tempoh lapan bulan dengan mengamalkan disiplin diri, terutama diet.

“Namun, saya ada juga hari yang saya makan apa saja, termasuk burger dan piza,” katanya.

Skinner turut berkongsi beberapa petua mengurangkan berat badan dengan berkesan iaitu banyak makan sayuran, ikan serta mengurangkan pengambilan gula. – Agensi


Peter Anthony Gagal Pindah Kes Ke Mahkamah Sabah

KUALA LUMPUR: Mahkamah Tinggi di sini, hari ini menolak permohonan Naib Presiden Parti Warisan Sabah (WARISAN), Datuk Peter Anthony yang didakwa atas pertuduhan menggunakan dokumen palsu bagi memindahkan kesnya dari Mahkamah Sesyen, di sini, ke Mahkamah Sesyen Kota Kinabalu.

Perkara itu disahkan Timbalan Pendakwa Raya, Wan Shaharuddin Wan Ladin, ketika ditemui media selepas selesai pendengaran permohonan itu di hadapan Pesuruhjaya Kehakiman Datuk Aslam Zainuddin.

Terdahulu, Wan Shaharuddin, memberitahu bahawa permohonan bekas Menteri Pembangunan Infrastruktur Sabah itu ditolak kerana Mahkamah Tinggi di sini tidak mempunyai bidang kuasa untuk memindahkan kes berkenaan ke Sabah.

“Sehubungan itu, perbicaraan kes di Mahkamah Sesyen Kuala Lumpur akan bermula 5 April ini.

“Mahkamah turut menetapkan 6,7,8,9 19,20,21,22,23 April untuk perbicaraan kes,” katanya.

Wan Shaharuddin berkata, pihaknya berkemungkinan memanggil seramai 12 saksi antaranya bekas Perdana Menteri, Datuk Seri Najib Razak; bekas Ketua Hakim Negara, Tun Zaki Tun Azmi dan bekas Ketua Setiausaha Perbendaharaan, Tan Sri Mohd Irwan Serigar Abdullah.

Peter, 50, didakwa sebagai Pengarah Urusan Syarikat Asli Jati Sdn Bhd menggunakan suatu dokumen palsu sebagai tulen, iaitu surat Pejabat Naib Canselor Universiti Malaysia Sabah (UMS) bertarikh 11 Julai 2014.

Dokumen itu didakwa mempunyai pernyataan palsu kononnya UMS mengadakan kolaborasi dengan syarikat Asli Jati Engineering, yang menyaksikan syarikat itu bersetuju membiayai dan mendirikan sebuah pusat Latihan Teknikal (M&E), serta pihak UMS menyokong penuh permohonan syarikat terbabit bagi melaksanakan kerja-kerja secara rundingan terus.

Peter dituduh melakukan kesalahan itu di Pejabat Ketua Setiausaha Sulit kepada Perdana Menteri di Pusat Pentadbiran Kerajaan Persekutuan, Putrajaya pada 17 Julai 2014.

Pendakwaan terhadapnya dibuat mengikut Seksyen 468 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Peter turut didakwa atas pertuduhan alternatif, iaitu menggunakan dokumen palsu sebagai tulen membabitkan dokumen sama bagi membiayai dan mendirikan sebuah pusat M&E di tempat dan tarikh sama.

Dia didakwa mengikut Seksyen 471 Kanun Keseksaan, yang boleh dihukum penjara maksimum dua tahun atau denda atau kedua-duanya, jika sabit kesalahan.

Pada 11 Jun tahun lalu, Peter didakwa di Mahkamah Khas Rasuah Kota Kinabalu, atas lima pertuduhan pengubahan wang haram lebih RM8.75 juta berhubung pembelian tanah Pihak Berkuasa Kemajuan Pekebun Kecil Perusahaan Getah (Risda).

Beliau juga dihadapkan ke mahkamah sama pada 18 Jun tahun sama, atas pertuduhan bersubahat dalam kes pecah amanah membabitkan pembelian tanah Risda bernilai RM15,545,400. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tempoh Kuarantin Hanya 10 Hari Bermula Esok

KUALA LUMPUR: Berkuat kuasa esok, tempoh perintah pengawasan dan pemerhatian bagi pengembara yang pulang dari luar negara serta pengurusan kontak rapat di Malaysia dikurangkan daripada 14 hari kepada 10 hari.

Ketua Pengarah Kesihatan Noor Hisham Abdullah berkata, ia terpakai bagi perintah pengawasan dan pemerhatian di pusat kuarantin yang diwartakan atau di tempat kediaman.

“Semakan bukti saintifik klinikal terkini mendapati risiko jangkitan pasca kuarantin akan berkurangan mengikut tempoh masa kuarantin.

“Kadar kebolehjangkitan adalah tertinggi pada minggu pertama selepas pendedahan,” menurutnya dalam kenyataan.

Beliau berkata, sehingga kini beberapa negara sudah menyemak semula tempoh kuarantin wajib masing-masing.

“United Kingdom, Jerman dan Belgium telah menurunkan tempoh kuarantin daripada 14 hari kepada 10 hari manakala Perancis pula mengambil tempoh kuarantin wajib selama tujuh hari,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mahkamah Tawau Denda Maksimum RM6,000 Pengawal Keselamatan Memandu Mabuk

TAWAU: Akibat memandu di bawah pengaruh alkohol September tahun lalu, pengawal keselamatan didenda RM6,000 oleh Mahkamah Sesyen Tawau di sini, hari ini.

Hakim Awang Kerisnada Awang Mahmud membuat keputusan itu selepas Ngipak Anak Lanting, 36, mengaku bersalah sebaik pertuduhan kes dibacakan jurubahasa mahkamah.

Berdasarkan pertuduhan, Ngipak didapati memandu kenderaan di bawah pengaruh alkohol melebihi paras dibenarkan di Jalan Kuhara dekat sini, kira-kira jam 11 pagi pada 21 September tahun lalu.

Dia didakwa mengikut Seksyen 45A (1) Akta Pengangkutan Jalan (APJ) 1987 (Akta 333/87) yang memperuntukkan hukuman denda antara RM1,000 hingga RM6,000 dan boleh dipenjarakan sehingga 12 bulan.

Mengikut fakta kes, Ngipak yang memandu pacuan empat roda (4WD) ditahan menerusi Op Mabuk selepas hasil ujian pernafasannya didapati positif.

Hasil ujian mendapati kandungan alkohol dalam badan tertuduh sebanyak 173 miligram etil Alkohol dalam 100 mililiter darah melebihi had sebanyak 93 miligram daripada had dibenarkan.

Awang Kerisnada, turut memerintahkan tertuduh dipenjara selama tiga bulan jika gagal membayar denda berkenaan.

Pendakwaan dikendalikan Pegawai Pendakwa Kanan Ibu Pejabat Polis Daerah Tawau, Asisten Superintenden Joan Lee, manakala tertuduh tidak diwakili peguam.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tunjuk Kemaluan Di Hadapan Tiga Perempuan, Polis Tahan Lelaki Di Lahad Datu

Padah tunjuk ‘anu’, lelaki dicekup polis

Perbuatan melampau seorang lelaki menunjukkan kemaluannya di hadapan tiga remaja perempuan dalam tiga insiden berasingan di bandar ini mengundang padah selepas ditahan polis di Bandar Sri Perdana, di sini semalam.

Lelaki berusia 21 tahun itu ditahan kira-kira jam 4.20 petang selepas menerima tiga laporan polis berhubung perbuatan jeliknya itu di sekitar Kampung Muhibbah, di sini, masing-masing pada Selasa dan Khamis lalu.

Ketua Polis Daerah Lahad Datu, Asisten Komisioner Nasri Mansor, berkata pihaknya menerima laporan berhubung kejadian sama daripada tiga remaja perempuan berusia antara 15 dan 16 tahun.

“Hasil siasatan mendapati suspek melakukan perbuatannya itu antara jam 1.05 hingga jam 1.10 tengah hari Selasa lalu dalam dua kejadian berasingan di sekitar Kampung Muhibbah terhadap dua mangsa.

“Suspek dikatakan menaiki sebuah motosikal dipercayai menghampiri mangsanya untuk bertanyakan sesuatu sebelum bertindak memegang dan menunjukkan kemaluannya kepada mangsa yang berada di lokasi kejadian,” katanya ketika dihubungi, di sini hari ini.

Nasri berkata, dalam laporan lain, suspek melakukan perbuatan itu pada jam 1.43 petang, Khamis lalu, ketika mangsa dalam perjalanan dari sekolah.

“Suspek datang ke arah mangsa dan menghentikan motosikalnya sebelum bertindak mengeluarkan kemaluan dan melakukan onani di hadapan mangsa. Mangsa yang ketakutan segera melarikan diri ke sebuah kedai runcit berhampiran untuk mengelak daripada suspek,” katanya.

Nasri berkata, ekoran kejadian itu, semua mangsa menceritakan kejadian terbabit kepada rakan dan ibu mereka sebelum laporan polis dibuat.

Bertindak atas maklumat, Nasri berkata, pihaknya berjaya menjejak lokasi suspek sebelum menahannya selepas dipercayai terbabit dengan kes gangguan seksual itu.

“Hasil pemeriksaan mendapati, lelaki itu didapati tidak mempunyai dokumen diri. Kes masih dalam siasat polis mengikut Seksyen 15(a) Akta Seksual Kanak-Kanak 2017 dan Seksyen 6(1)(c) Akta Imigresen 1959/63,” katanya.


Sabah Capai Kejayaan Terbaik, Muncul Naib Juara Para SUKMA Perak

KOTA KINABALU: Sabah cipta pencapaian terbaiknya merangkul 36 emas, 28 perak dan 30 gangsa untuk muncul naib juara keseluruhan kejohanan Para Sukma 2018 di Perak yang berakhir semalam.

Tambah manis lagi, atlet dari Keningau, Jacklon Ganding 19 telah dinobat atlet terbaik kejohanan memenangi tiga emas dalam acara 100m, 200m dan lompat jauh kategori T37.

Bukan itu sahaja, Jacklon turut memecahkan rekod kejohanan dalam ketiga-tiga acara tersebut.

Ketua Kontinjen Sabah yang juga Setiausaha Tetap Kementerian Belia dan Sukan Sabah Datuk Awang Damit Awang Anak ketika ditemui di Lapangan Terbang Antarabangsa Kota Kinabalu tidak dapat menyembunyikan kegembiraannya.

“Sepanjang ingatan saya ini adalah pencapaian Sabah yang terbaik,” katanya yang menyambut ketibaan pulang sebahagian daripada kontinjen Sabah hari ini.

Dalam Para Sukma Sarawak dua tahun lalu, Sabah memungut 25 emas dan hanya menduduki tangga keempat secara keseluruhan.

Awang Damit turut memberi pujian kepada Jacklon dan begitu juga buat seluruh ahli kontinjen Para Sukma Sabah atas kejayaan luar biasa ini.

Jacklon ketika ditemui media berkata beliau agak terkejut semasa dianugerahkan olahragawan terbaik kejohanan.

Menurut Jacklon, Perak adalah Para Sukma yang ketiga baginya selepas Perlis pada tahun 2014 dan Sarawak pada 2016.

Beliau hanya menang perak dalam dua edisi Para Sukma sebelum ini.

Mendapat bimbingan jurulatih Tony Sawan, Jacklon kini bercita-cita mewakili negara ke Sukan Para Asia.

Catatan masa Jacklon dalam acara 100m adalah 12.39s dan 25.75s acara 200m dan jarak 5.39m dalam acara lompat jauh.

Seramai 98 atlet dibantu 61 pegawai bertanding dalam sembilan jenis sukan mewakili Sabah pada kejohanan yang bermula 21 November lalu.-SabahNewsToday


Projek STEM Pelajar Sabah Dapat Pengiktirafan Di Peringkat Asia Tenggara

Projek STEM (Science, Technology, Engineering, Mathematics) yang dikendalikan oleh Kelab Digital Kolej Vokasional Keningau telah diiktiraf dan ditayangkan di majlis belia YSEALI Younified yang berlangsung di Vietnam pada 3 Disember 2020.

Kelab ini telah diwakili oleh dua pelajar jurusan kosmetologi, Bridget Audrey dan Nurshawinnda Juhtin, untuk menyertai acara tersebut secara maya dengan menghantar poster projek komuniti mereka untuk dicalonkan sebagai projek pilihan untuk ditayangkan semasa pelancaran program belia tersebut.

Terdapat lebih kurang 60 projek komuniti belia dari Asia Tenggara yang dipilih untuk dipamerkan semasa acara tersebut, projek mereka merupakan salah satunya.

Dua pelajar ini, bersama pasukan mereka, telah dibimbing oleh guru kelab tersebut, Encik Khalifa Affnan, untuk melaksanakan bengkel latihan dan pertandingan yang melibatkan elemen robotik seperti dron dan kereta kawalan jauh.

Tema projek mereka adalah “STREM” dimana konsep ini menggabungkan pendekatan STEM dengan robotik (R) sebagai elemen yang dapat mengukuhkan kemahiran pelajar dalam empat bidang tersebut iaitu sains, teknologi, kejuruteraan dan matematik.

Selain daripada projek ini, kedua dua pelajar ini juga bergiat aktif dalam program pertukaran pelajar dimana mereka pernah mewakili Malaysia ke Korea Selatan selama seminggu pada tahun 2019.

YSEALI Younified merupakan majlis pertukaran pendapat dan perbincangan idea antara belia peringkat Asia Tenggara anjuran persatuan Young Southeast Asian Leaders Initiative (YSEALI) dibawah tajaan kerajaan Amerika Syarikat.

Kedua dua pelajar ini merupakan ahli berdaftar bagi persatuan tersebut yang membuka keahlian kepada belia yang berasal dari negara negara ASEAN berusia antara 18 hingga 35 tahun.

Selain pencapaian ini, kelab digital KV Keningau merupakan pemenang geran berjumlah RM 45 ribu melalui pertandingan YSEALI Seed for the Future yang dianjur oleh persatuan yang sama pada tahun ini.

Kelab ini telah menggunakan geran tersebut untuk membeli kelengkapan teknologi dan menambahbaik infrastruktur makmal digital sekolah tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sakit Hati Pencuri Balak Lihat Shafie Beri Geran Tanah Kepada Rakyat

KOMEN: Saya tidak terkejut apabila Setiausaha Agung PBS, Datuk Jahid Jahim kini tampil mengkritik langkah Ketua Menteri, Datuk Seri Mohd. Shafie Apdal memberikan geran tanah kepada rakyat Sabah.

Amat MEMALUKAN, MEMUALKAN dan MELOYAKAN apabila kritikan itu datang daripada PBS yang bersekongkol dengan UMNO menjadi dalang utama merompak hasil hutan Sabah untuk kepentingan mereka tanpa mempedulikan rakyat selama ini.

Rakyat sendiri mengakui mereka terpaksa menunggu sehingga 30 atau 40 tahun hanya untuk mendapatkan geran.

Apa yang dilakukan PBS selama itu kalau bukan memberikan tanah kepada kroni sahaja?

Syarikat-syarikat kroni mendapat kontrak membalak sehingga 50 tahun dan 100 tahun, perjanjian FMU menyebabkan daripada 1 juta hektar tanah hutan milik Yayasan Sabah, kira-kira 600,000 hektar diserahkan kepada kroni.

Bagi memastikan kehilangan hutan-hutan itu dapat disembunyikan dan untuk menepati persijilan peratusan hutan di Sabah, maka banyak tanah yang telah berpuluh tahun dibangunkan oleh rakyat bumiputera Sabah tiba-tiba sahaja diwartakan oleh Kerajaan PBS+UMNO sebagai Rizab Hutan.

Bukankah itu merampas hak rakyat Sabah yang telah membanting tulang empat kerat untuk membina kehidupan?

Di mana pemimpin PBS ketika semua itu berlaku? Di mana Jahid Jahim ketika kerajaannya rakus merampas tanah rakyat dan mengikis hasil hutan negeri?

Sudah tentu parti pencuri balak akan berdiam diri untuk memastikan diri sendiri dan rakan-rakannya dapat menikmati kekayaan.

Kini mereka mempersoalkan keikhlasan Ketua Menteri memulangkan tanah kepada rakyat, mungkin disebabkan syarikat kroni tidak lagi mampu menebang balak.

Langkah Datuk Seri Mohd. Shafie Apdal ini bukan baru sahaja, malah sejak awal tahun 2019 lagi beliau telah menjelajah ke seluruh Sabah untuk menyerahkan geran tanah itu.

Tahun ini, ribuan hektar tanah dikeluarkan daripada berstatus Hutan Simpan Kekal oleh Dewan Undangan Negeri (DUN) Sabah kerana ada perkampungan rakyat Sabah di situ.

Di kawasan saya di Kalabakan, selepas menjadi wakil rakyat barulah saya tahu bahawa ada penempatan Kaum MURUT di situ  sejak lebih 30 tahun lalu tetapi tiba-tiba sahaja menjadi setinggan kerana tanah itu diambil oleh Kerajaan PBS+UMNO, tetapi saya membawa masalah itu kepada Ketua Menteri untuk diselesaikan.

Kini, Kaum MURUT di tempat saya tidak lagi merempat di atas tanah sendiri.

Sudah tentu Jahid Jahim sedang BERKHAYAL ketika mendakwa pemberian geran tanah itu adalah hasil usaha Barisan Nasional, kalau betul mereka yang berusaha perlukah rakyat menunggu 30 atau 40 tahun?

Parti Warisan Sabah berjaya menyelesaikan masalah itu hanya dalam dua tahun?

Kini mereka memainkan pula isu Covid-19 untuk menghalang acara pemberian geran dianjurkan?

Bukankah pihak polis, pejabat daerah, pejabat kesihatan daerah ada di setiap program untuk memastikan SOP dipatuhi.

Lebih baik kamu berdiam diri sahaja Jahid Jahim.

Warisan yang berikan geran tanah kepada rakyat, kamu pula yang sakit hati? – BorneoToday / Oleh AHLI PARLIMEN KALABAKAN MA’MUN SULAIMAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia gesa Filipina bertindak tegas terhadap Pamatong

PUTRAJAYA: Malaysia menggesa kerajaan Filipina mengenakan tindakan tegas terhadap warganegaranya, Elly Pamatong yang mengisytiharkan diri sebagai pengasas United States Allied Freedom Fighters of the East (USAFFE) ekoran video kontroversi pembakaran bendera Malaysia di negara itu.

Kementerian Luar menegaskan, Malaysia mengutuk perbuatan dan pandangan berhubung insiden itu yang diterbitkan di akaun Facebook ‘President Pamatong Supporters’ pada 19 dan 21 Januari lalu.

“Pembakaran bendera Malaysia adalah insiden yang serius. Bendera adalah simbol kebangsaan yang suci dan harus diperlakukan dengan hormat.

“Tindakan sedemikian dan komen anti-Malaysia yang dibuat individu ini menyinggung perasaan dan tuduhan yang dibuat tidak berasas,” katanya dalam satu kenyataan, hari ini.

Kementerian Luar berkata, Filipina juga perlu memastikan insiden itu tidak berulang kerana ia boleh menjejaskan hubungan dua hala yang begitu baik antara Malaysia dan Filipina.

Dalam video berdurasi lebih lapan minit itu, Pamatong mendakwa bertindak membakar bendera Malaysia sebagai menyatakan protes terhadap Undang-Undang Organik Bangsamoro, yang didakwa hasil idea Malaysia.

Katanya, undang-undang itu akan menjadi seperti tembok besar, dan menyamakannya seperti Tembok Besar China dan Tembok Berlin. – Berita Harian


Kucing & Anjing Dicampak Dari Apartmen Kerana Disyaki Menyebarkan Koronavirus

Tular beberapa gambar di media sosial yang menunjukkan beberapa haiwan peliharaan terbaring tidak bernyawa di jalan raya di China.

Seekor anjing ditemui mati dipercayai dicampak dari bangunan kediaman di Bandar Tianjin, Hubei – antara kawasan yang terjejas akibat wabak koronavirus.

Lima ekor kucing juga ditemui mati di Shanghai dan menurut penduduk di situ, kucing-kucing itu merupakan haiwan peliharaan.

Media tempatan melaporkan, seekor anjing berwarna putih dicampak dari tingkat atas pada jam 4 pagi lalu menghentam sebuah kereta sebelum terjatuh ke atas jalan.

Bunyi dentuman kuat itu mengejutkan para penduduk yang menyangka bunyi itu datang dari tayar meletup.  Setelah diperiksa, mereka menemui anjing tersebut yang mati akibat kecederaan parah. Terdahulu dalam satu temubual di program TV China, Dr Li Lanjuan berkata, haiwan peliharaan pesakit yang disyaki positif koronavirus juga perlu dikuarantin.

Malangnya, media tempatan membuat kenyataan yang tidak tepat kononnya kucing dan anjing boleh menyebarkan koronavirus, lalu tersebar meluas di media sosial.

Bagi menghentikan penyebaran berita palsu itu, stesen TV China mengeluarkan kenyataan dari WHO, “Tiada bukti yang menunjukkan haiwan peliharaan seperti kucing dan anjing boleh menyebarkan koronavirus.”

Sementara itu, PETA Asia yang berpangkalan di China berkata, “Kami berharap polis menahan pemilik haiwan peliharaan itu dan dikenakan tindakan tegas.


Myvi Hanyut: Operasi Hari Ketiga Tamat Tanpa Sebarang Penemuan

KOTA KINABALU: Operasi mencari dan menyelamat hari ketiga tamat pada jam 5.26 petang, hari ini, selepas pencarian dijalankan menyusuri Sungai Kionsom, Inanam, sepanjang 6.4 kilometer.

Operasi membabitkan Jabatan Bomba dan Penyelamat Malaysia (JBPM) dengan kerjasama Polis Diraja Malaysia (PDRM), Pasukan Gerakan Am (PGA) dan Unit Dron Pasukan Gerakan Udara (PGU) PDRM Pangkalan Sabah itu dihentikan atas faktor keselamatan berikutan cuaca semakin gelap.

Namun setakat ini, operasi pencarian masih gagal menemui mangsa atau sebarang petunjuk yang boleh dikaitkan dengan mangsa.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, fokus pencarian hari ini adalah membabitkan lokasi timbunan dahan kayu dan sampah-sarap di sungai.

Katanya, operasi turut dijalankan dengan membuat pencarian menyusuri tebing sungai yang dijalankan pasukan elit Tiger Platoon Pasukan Gerakan Am (PGA).

“Pencarian dijalankan dengan memfokuskan kawasan sungai terhadap kemungkinan mangsa tersangkut di dasar ataupun timbunan dahan di sungai.

“Operasi hari ini juga dibantu oleh unit dron Pasukan Gerakan Udara (PGU) PDRM bagi memantau keadaan sungai dan persekitarannya menerusi udara,” katanya ketika ditemui, hari ini.

Mohd Zaidi berkata, Pasukan Polis Marin juga dikerah membuat pemantauan di kawasan laut terbuka namun setakat ini, operasi masih belum dapat menemui mangsa.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, operasi hari ini dibantu oleh Unit K9 anjing pengesan JBPM.

Katanya, ia menumpukan kawasan longgokan sampah sarap dan dahan serta daun-daun pokok yang terapung di beberapa lokasi sepanjang sungai berkenaan.

“Pasukan penyelamat juga memfokuskan kepada lubuk di dasar sungai yang mungkin menyebabkan mangsa terperangkap dalam pusaran air.

“Pasukan bomba juga akan merancang strategi baru untuk dilaksanakan dalam operasi seterusnya,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 30 Guru & Kakitangan Pejabat Pendidikan Tawau Jalani Saringan Covid-19

TAWAU: Kumpulan guru dan kakitangan Pejabat Pendidikan Tawau yang diarahkan menjalani ujian Covid-19, memberi kerjasama baik selepas dimaklumkan berbuat demikian sejak semalam.

Pegawai Kesihatan Kawasan Tawau, Dr. G. Navindran berkata, sehingga pukul 12 tengah hari tadi, seramai 52 orang guru dan kakitangan berkaitan tampil menjalani saringan berkenaan di Klinik Kesihatan Kubota, sejak semalam.

“Daripada jumlah itu, 28 orang hadir hari ini, manakala 24 orang lagi semalam.

“Sebahagian lagi memaklumkan akan hadir menjalani saringan esok,” katanya ketika dihubungi wartawan, hari ini.

Tambahnya, sebahagian daripada kumpulan berkenaan menghubungi pejabat kesihatan dan menyatakan kebimbangan untuk mereka keluar memandangkan perlaksanaan Perintah Kawalan Pergerakan (PKP) ketika ini.

“Kami memaklumkan kepada mereka bahawa surat akan dikeluarkan sebagai makluman pihak berkuasa yang bertugas di sekatan jalan raya (SJR) sekitar daerah ini.

“Namun, daripada 76 individu yang disenaraikan sebelum ini, ada di antara mereka kini berada di daerah lain,” katanya.

Justeru, Navindran menjelaskan pihaknya mengarahkan individu berkaitan untuk melakukan pemeriksaan di hospital berhampiran dengan lokasi mereka tanpa perlu ke Tawau.

“Saya ingin menjelaskan kumpulan guru dan kakitangan pejabat pendidikan ini bukanlah dari kumpulan yang menghadiri Majlis Mahrajan Al-Quran Sekolah-Sekolah (MQSS) semata-mata.

“Sebaliknya, mereka menghadiri satu kenduri kesyukuran berkaitan MQSS yang mana seorang daripada kakitangan pejabat pendidikan itu disahkan positif Covid-19,” katanya.

Sementara itu, sebahagian besar kumpulan berkenaan menyambut baik tindakan yang dibuat Pejabat Kesihatan Tawau dalam membendung penyebaran wabak Covid-19 selepas seorang daripada mereka disahkan positif.

Pengetua Sekolah Menengah Islamiah Tawau, Hasni Hassan, ketika dihubungi, menyifatkan arahan tersebut lebih kepada perlindungan dan langkah berjaga-jaga.

“Bagi saya, kita perlu memberikan kerjasama dengan hadir membuat ujian saringan selepas diarahkan berbuat demikian.

“Ini bukan perkara main-main apatah lagi wabak tersebut tidak dapat dilihat dengan mata kasar,” katanya.

Perkara itu turut dipersetujui Penolong Pegawai Pendidikan Daerah Tawau, Noor Kahal.

“Umum mengetahui bahawa Tawau mencatatkan jumlah kes Covid-19 yang tertinggi di Sabah.

“Justeru, sebagai orang yang tersenarai, saya  perlu patuh dengan arahan yang dikeluarkan demi kesejateraan semua pihak termasuk keluarga dan masyarakat,” katanya.

Noor turut berharap agar semua pihak berkaitan tampil untuk melakukan ujian saringan yang ditetapkan kerajaan. – BorneoToday


Sabah Rekod Kes Kematian Tertinggi Akibat Covid-19

KOTA KINABALU: Sabah mencatat 84 kematian akibat Covid-19, semalam, rekod harian tertinggi pernah dicatatkan sejak lebih setahun pandemik itu.

Jumlah itu meningkat sebanyak 31 kes berbanding 53 kes yang dilaporkan kelmarin selain jauh melepasi catatan tertinggi sebelum ini iaitu 55 kes kematian yang direkodkan pada 4 September lalu.

Jurucakap perkembangan harian Covid-19 Sabah, Datuk Masidi Manjun berkata, daripada jumlah kematian semalam, daerah Kota Kinabalu mencatat kes terbanyak dengan 18 kes, diikuti Sandakan sebanyak 14 kes.

“Selebihnya, sebanyak 10 kes kematian dilaporkan di Kota Belud, diikuti sembilan kes di Penampang dan tujuh kes di Tawau.

“Selain itu, masing-masing empat kes direkodkan di Lahad Datu, Kota Marudu dan Pitas, diikuti tiga kes di Tuaran, masing-masing dua kes di Keningau, Putatan, Papar dan Tenom, manakala Semporna, Kunak dan Nabawan masing-masing mencatat satu kes,” kematian dalam kenyataan media malam tadi.

Secara kumulatif, katanya, sehingga kini Sabah mencatat sebanyak 1,674 kes kematian akibat Covid-19 atau mewakili 0.96 peratus daripada keseluruhan kes positif yang direkodkan setakat ini.- HMetro


Jururawat dari neraka!

PEMBUNUH bersiri paling aktif di Jerman selepas perang, Niels Hoegel, 46, disifatkan sebagai seorang lelaki yang baik oleh rakan sekerjanya, kerana tidak banyak menimbulkan masalah, sehinggalah kes pembunuhan membabitkannya mula tersebar.

Beliau yang bertugas sebagai penjaga generasi kedua, dipercayai mabuk ketika membunuh pesakitnya, yang dipilih secara rawak akibat ‘kebosanan’.

Hoegel yang mengaku menyuntik pesakitnya dengan dadah yang mengakibatkan mereka menghadapi masalah kegagalan jantung atau aliran darah, sebelum cuba menyelamatkan mereka hingga dijulang sebagai penyelamat oleh rakan sekerja dan ketuanya.

Tindakannya itu menyebabkan lebih 100 pesakit menemui ajal di tangannya.

Dalam perbicaraan terbaru yang bermula Selasa lalu, adalah yang ketiga dihadapinya sejak 2015 membabitkan kes kematian di beberapa klinik, tempat Hoegel bekerja.

Beliau didapati bersalah dalam dua perbicaraan sebelumnya dan dijatuhi hukuman penjara 15 tahun, tetapi pasukan penyiasat mengemukakan bukti baharu berdasarkan ujian toksikologi ke atas puluhan mayat yang digali semula.

Sebelum ini, Hoegel mengaku melakukan 30 pembunuhan dan 60 cubaan membunuh tetapi pihak penyiasat yakin jumlahnya adalah lebih tinggi.


Pelakon Tak Mengaku Pikat Isteri Orang

KUALA LUMPUR: Pelakon drama Monalisa mengaku tidak bersalah di Mahkamah Majistret Ampang hari ini atas pertuduhan memikat isteri orang untuk melakukan persetubuhan Isnin lalu.

Tertuduh, Muhammad Shah Radhi Hazvee, 24, memakai baju t shirt belang hitam kelabu membuat pengakuan itu selepas kertas pertuduhan dibacakan di hadapan Majistret Farah Nasihah Annuar.

Mengikut kertas pertuduhan, tertuduh didakwa memikat wanita yang diketahui isteri yang sah kepada seorang lelaki untuk melakukan persetubuhan dengannya.

Perbuatan itu didakwa dilakukan di Taman Sering, Ukay jam 8 malam Isnin lalu.

Muhammad Shah Radhi didakwa mengikut Seksyen 498 Kanun Keseksaan di mana jika sabit kesalahan boleh dipenjara selama tempoh boleh sampai dua tahun atau denda atau kedua-duanya sekali.

Prosiding kes dikendalikan Timbalan Pendakwa Raya S Sangitaa yang meminta mahkamah menawarkan wang jaminan RM6, 000 sementara tertuduh diwakili peguam Harcharanjit Singh.

Harcharanjit bagaimanapun meminta wang jaminan RM2, 000 kerana tertuduh seorang artis dan mendapat liputan meluas yang tiada alasan untuk dia melarikan diri.

Mahkamah kemudian menetapkan wang jaminan RM2, 300 dengan seorang penjamin dan tarikh sebutan semula kes 5 Ogos ini.

Sebelum ini, pelakon itu turut terbabit dalam drama Hero yang berkisar mengenai bomba.

Rabu lalu, Harian Metro melaporkan pelakon berusia 23 tahun berkenaan ditahan polis selepas didakwa menjalinkan hubungan dan melarikan isteri orang.

Suspek ditahan pada 9 malam ketika hadir memberi keterangan di Ibu Pejabat Polis Daerah (IPD) Ampang.

Polis turut merampas telefon bimbit dan kad sim bagi membantu siasatan.- Harian Metro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


81 penagih, PTI ditahan dalam tempoh seminggu operasi

KOTA KINABALU: Polis berjaya menahan 81 individu dalam tempoh seminggu opearsi pembanterasan aktiviti dadah dan jenayah di sini bermula 2 Mac lalu.

Ketua Polis Daerah Kota Kinabalu Asisten Komisioner Habibi Majinji berkata kesemua suspek ditahan dalam opearsi yang dijalankan di kawasan Manggatal, Inanam dan Tanjung Aru.

“Antara pesalah dadah yang ditahan termasuklah 15 suspek memiliki dadah manakala 66 yang lain ditahan bagi kesalahan positif dadah selepas ujian air kencing dijalankan,” katanya.

Habibi berkata 61 daripada suspek berumur 16 hingga 41 tahun yang ditahan adalah warga tempatan manakala 20 yang lain adalah warga asing.

“Salah seorang daripada warga asing terbabit adalah warganegara Korea yang positif urin dan datang ke negeri ini sebagai pemandu pelancong.

“Suspek juga ditahan mengikut Seksyen 420 Kanun Keseksaan,” katanya.

Dalam pada itu beliau berkata pihaknya berjaya merampas 5.15 gram dadah jenis syabu yang dianggarkan bernilai RM800 mengikut harga pasaran tempatan. – Utusan Borneo


Marah Tak Dapat Rogol Anak Tiri, Lelaki Campak Cucu Dari Tingkat 4 Hingga Maut

KUALA LUMPUR: Seorang lelaki warga Nigeria ditahan selepas disyaki mencampak cucu tirinya yang berusia empat tahun sehingga maut dari tingkat empat apartment Danau Villa, Setapak di sini awal pagi Ahad.

Tindakannya berbuat demikian adalah kerana berang gagal merogol anak tirinya yang sedang tidur di ruang tamu sebelum dihalang isteri serta anak-anak yang lain.

Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Abd Hamid berkata, sebelum bertindak sedemikian, berlaku pergaduhan antara suspek yang berusia 42 tahun dengan isterinya warga tempatan berusia 48 tahun.

Pergaduhan itu, kata Nik Ros Azhan, dipercayai berpunca daripada perbuataan suspek yang cuba merogol salah seorang anak tirinya berusia 24 tahun yang juga ibu kepada kanak kanak yang maut.

Suspek juga, kata beliau, dipercayai cuba melemaskan anak kandungnya yang berusia lapan tahun dalam baldi, namun kanak kanak itu dapat melepaskan diri.

Siasatan awal polis mendapati, pasangan suami isteri itu mendiami pangsapuri berkenaan bersama lima orang anak dan seorang cucu.

“Pagi tadi berlaku pertengkaran suami isteri di mana suspek cuba merogol salah satu anak tirinya dan kemudian telah cuba melemaskan seorang anaknya yang berusia lapan tahun kemudian anak yang berusia ampat tahun dipercayai telah dibunuh daripada atas dan dicampak ke bawah,” kata Nik Ros Azhan.

Menurut Nik Ros Azhan, lelaki itu kemudian cuba melarikan diri namun mengalami kecederaan selepas terjun dari pangsapuri berkenaan melalui tingkap.

Kata beliau polis masih menjalankan siasatan dengan menemubual jiran-jiran suspek.

Mangsa yang cedera telah dibawa ke Hospital Kuala Lumpur (HKL) untuk rawatan lanjut.Suspek juga dibawa ke HKL dan ditahan bagi membantu siasatan di bawah Seksyen 302 Kanun Keseksaan.

Siasatan mendapati warga Nigeria itu berkahwin dengan wanita tempatan berkenaan sejak 10 tahun lepas dan mempunyai seorang anak lelaki berusia lapan tahun.

Isterinya pula mempunyai empat orang anak berusia 19 hingga 29 tahun serta seorang cucu berusia empat tahun daripada perkahwinan terdahulu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sebar Video Bogel Bekas Kekasih Kerana Tidak Puas Hati Ditinggalkan, Penjual Murtabak Bakal Dipenjara 6 Tahun

Seorang peniaga murtabak berusia 26 tahun berasal dari Lumajang, Jawa Timur, Indonesia bakal berdepan dengan hukuman penjara kerana menganiaya bekas teman wanitanya.

Suspek didakwa telah menyebarkan video mangsa yang tidak memakai pakaian kerana bengang ditinggalkan oleh mangsa.

Mangsa yang mengetahui perbuatan suspek itu kemudian membuat laporan polis.

Difahamkan, suspek dan mangsa menjalinkan hubungan selepas kedua-duanya kerap bertemu di premis niaga suspek. Bahkan, mereka berdua sudah menjalinkan hubungan intim.

Namun, lama kelamaan, mangsa meminta untuk memutuskan perhubungan mereka.

Tetapi suspek bengang dan tidak dapat menerima permintaan teman wanitanya itu lalu menghantar video mangsa yang tidak berpakaian, malah dimuat naik ke media sosial untuk tontonan umum.

Bertindak di atas laporan, polis telah menahan suspek dan bakal berdepan dengan hukuman penjara selama enam tahun.


Anak Terberak Dalam Seluar Dipijak Bapa Tiri Di Punggung, Perut Sehingga Sawan & Meninggal Dunia

Bengang anak tiri terberak di dalam seluar, lelaki berusia 36 tahun ini tergamak memijak-mijak mangsa sehingga mati dalam bilik air.

Ery Age Anwar, mengaku menganiaya dan memijak anak tirinya yang berusia tiga tahun.

Ketua Polis Malang, Dony Alexander berkata, suspek pada awalnya memberitahu mangsa meninggal dunia akibat lemas dalam air.

Namun hasil bedah siasat menunjukkan berlaku pendarahan di bahagian usus, selain menemui kesan lebam di bahagian punggungnya.

“Setelah laporan hasil bedah siasat dikeluarkan, barulah suspek mengakui perbuatannya yang menyebabkan mangsa meninggal dunia.

“Suspek melakukan perbuatan itu kerana berang dengan mangsa yang terberak di dalam seluar, di kediaman mereka di Kota Malang, pada 30 Oktober 2019.

“Suspek kemudian membawa mangsa pergi ke bilik air dan membasuh punggungnya.

Malangnya, mangsa terjatuh ketika dicuci dan di kesempatan itulah suspek bertindak memijak punggung mangsa sebanyak dua kali.

“Apabila mangsa menterbalikkan badannya, suspek sekali lagi memijak perutnya yang menyebabkan mangsa mengalami kekejangan (sawan),” katanya.

Panik melihat keadaan mangsa, suspek kemudian menyapu minyak angin ke tubuh mangsa dan mengangkat kakinya ke atas dan kepala di bawah.

Suspek turut memanaskan badan mangsa untuk memulihkannya dari kekejangan.

Keadaan mangsa tidak pulih dan suspek terus membawanya ke hospital. Tetapi disahkan meninggal dunia.

Kes kematian mangsa diketahui oleh ahli keluarga pada keesokan harinya. Tetapi sebahagian ahli keluarga merasa ada sesuatu yang tidak kena dengan kematian mangsa.

Suspek sudah ditahan polis dan bakal berdepan dengan hukuman 15-20 tahun penjara.


Sabah Warta Kampung Beringgis, Kampung Kawang Sebagai Rizab Kampung

PAPAR, 29 Mei :Kerajaan Sabah telah mewartakan kawasan seluas 129.04 hektar di sini sebagai tanah rizab kampung bagi Kampung Beringgis dan Kampung Kawang dekat sini.

Ketua Menteri Datuk Seri Hajiji Noor menyampaikan surat warta itu kepada Pegawai Daerah Hadzlan Jabli, dan di bawah warta bertarikh 12 Mei, 48.10 hektar telah diwartakan sebagai rizab kampung untuk Kampung Beringgis manakala 80.937 hektar untuk Kampung Kawang.

Majlis penyampaian surat warta itu berlangsung di kediaman Ahli Dewan Undangan Negeri (ADUN) Kawang, yang juga Pengarah Yayasan Sabah Datuk Gulamhaidar Khan Bahadar sempena majlis rumah terbuka Aidilfitri di Pengalat Besar hari ini.

Ketua Menteri turut menyampaikan cek bernilai RM600,000 kepada pengetua SM St Joseph Papar, Jenith Mahibol untuk pembinaan bangunan baharu sekolah, serta RM2 juta kepada ADUN Limbahau Datuk Juil Nuatim untuk pembinaan dewan masyarakat baharu, kedua-duanya sumbangan kerajaan negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Peserta Himpunan Bantahan PSS

MEMBAKUT: Tindakan seorang lelaki membawa parang kayu ketika hadir Himpunan Solidariti Rakyat Bantah Aman Pas Sementara Sabah (PSS) di pekan lama di sini, pagi tadi membawa padah apabila dia ditahan polis.

Lelaki berusia 45 tahun itu ditahan anggota polis yang berkawal menjaga keselamatan selepas melihat suspek dalam keadaan mencurigakan.

Ketua Polis Daerah Beaufort, Deputi Superintendan Azmir Abdul Razak berkata, hasil pemeriksaan awal menemui parang di pinggangnya dengan dililit tali.

“Pemeriksaan lanjut mendapati ia parang kayu, bukan senjata tajam dan memberi alasan parang itu untuk persembahan.

“Namun siasatan diteruskan bagi mengenal pasti motif tindakan lelaki itu,” katanya ketika ditemui di lokasi perhimpunan, hari ini.

Mengulas mengenai perhimpunan itu, Azmir berkata, keadaan terkawal dan peserta serta penganjur mematuhi arahan polis untuk bersurai selaras dengan pematuhan permit iaitu berhimpun selama dua jam. Terdahulu, himpunan berkenaan disertai kira-kira 600 peserta yang rata-ratanya memakai baju berwarna hitam dengan logo ‘Tolak PSS’.

Himpunan yang bermula kira-kira jam 9 pagi itu dianjurkan oleh sebuah Pertubuhan Peningkatan Pendidikan Rakyat Sabah (PIPA) dan Sorak Sabah.

Hadir sama perhimpunan itu adalah Calon Barisan Nasional (BN), Datuk Mohamad Alamin dan beberapa pemimpin pembangkang iaitu Bekas Menteri Luar, Datuk Seri Anifah Aman; Presiden Parti Solidariti Tanah Airku (STAR), Datuk Dr Jeffrey Kitingan; Presiden Parti Maju Sabah (SAPP), Yong Teck Lee dan Ketua Penerangan Parti Bersatu Sabah (PBS), Datuk Joniston Bangkuai.

Difahamkan, beberapa sekatan jalan turut dijalankan oleh anggota polis yang menyaksikan laluan masuk ke pekan Membakut mengalami kesesakan teruk sejak jam 7 pagi.

Sementara itu, mengulas mengenai perkembangan terkini Pilihan Raya Kecil (PRK) Kimanis, Azmir berkata, polis sudah membuka lapan kertas siasatan setakat ini.

“Sekarang ada lapan kertas siasatan sudah dibuka membabitkan kesalahan pilihan raya, sogokan yang lain kebanyakannya memusnahkan poster dan kata-kata menghasut,” katanya.


(VIDEO) Anak Lembu Berwajah Manusia

BUENOS AIRES: Seekor anak lembu mutan yang mempunyai wajah seakan-akan manusia menjadi perhatian di media sosial hingga videonya ditonton sebanyak 274,000 kali selepas dimuat naik di YouTube.

Daily Mail melaporkan, haiwan pelik yang mempunyai saiz hidung dan mulut kecil itu dilahirkan di kampung Villa Anna, utara wilayah Santa Fe, Argentina.

Video itu dipercayai dirakam oleh seorang petani tidak dikenali yang terkejut melihat rupa haiwan terbabit ketika ditemui terbaring di atas rumput dan enggan bergerak.

Bagaimanapun, ia dilaporkan hanya sempat hidup selama beberapa jam sebelum mati.

Menurut pakar, anak lembu itu dilahirkan dengan kecacatan pada bahagian tengkorak sekali gus menyebabkan dia mempunyai wajah pelik yang menakutkan.

Pakar genetik, Nicolas Magnago memberitahu media tempatan, keadaan yang dialami itu kemungkinan adalah mutasi genetik yang jarang berlaku.

Katanya, mutasi berlaku disebabkan perubahan pada DNA yang kemudian dipindahkan kepada anak lembu terbabit.

“Mutasi berpunca daripada perubahan DNA. Ia berlaku secara spontan yang disebabkan oleh mutagen yang mengubah turutan genetik,” katanya. – Agensi


Bekalan Makanan Untuk Mangsa Banjir Dijamin Mencukupi – KM

KOTA BELUD: Ketua Menteri Datuk Seri Panglima Mohd Shafie Apdal memberi jaminan penempatan dan bekalan makanan kepada mangsa-mangsa banjir yang dipindahkan ke Pusat Pemindahan Sementara (PPS) akan sentiasa mencukupi.

Beliau berkata, empat PPS dibuka di daerah ini bagi menempatkan penduduk yang terjejas teruk akibat banjir yang berlaku sejak Sabtu lalu.

Katanya, penempatan sementara mangsa-mangsa banjir ini akan dibuat sehingga banjir di kawasan mereka reda.

Buat masa ini, mereka masih belum boleh kembali ke kampung masing-masing kerana keadaan banjir belum reda sepenuhnya dan cuaca juga tidak menentu.

“Atas sebab itu, demi keselamatan mereka, kita tempatkan mereka di sini.

“Untuk daerah Kota Belud ini, sebanyak 32 kampung terjejas dan melibatkan 318 orang mangsa,” katanya selepas meninjau keadaan banjir di sini petang tadi.

Mohd Shafie turut berpuas hati atas kerjasama pimpinan Ahli Parlimen dan Ahli Dewan Undangan Negeri serta agensi-agensi kerajaan negeri dan pusat yang berganding bahu dalam menyelamatkan nyawa manusia yang terjejas banjir di sini.

Katanya, nyawa penduduk terutama mereka yang terdiri daripada golongan warga tua dan kanak-kanak perlu diselamatkan.

Turut hadir adalah Menteri Pelajaran & Inovasi, Datuk Dr Yusof Yacob, Setiausaha Kerajaan Negeri Datuk Safar Untong, Ahli Parlimen Kota Belud Isnaraissah Munirah Majilis, Ahli Dewan Undangan Negeri (ADUN) Tempasuk Datuk Musbah Jamli dan Pegawai Daerah Kota Belud Diyanah Abdullah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 4,949 Kes Baharu, 60 Kematian, 921 Lagi Pesakit Di ICU

KUALA LUMPUR: Kementerian Kesihatan (KKM) melaporkan sebanyak 4,949 kes baharu Covid-19 dalam tempoh 24 jam lalu dengan 60 kematian.

Ketua Pengarah Kesihatan, Dr Noor Hisham Abdullah, berkata terdapat 71,625 kes aktif dan 921 pesakit dirawat di unit rawatan rapi (ICU) dengan 459 memerlukan bantuan pernafasan.

Belaiu berkata, jumlah jangkitan kini adalah 662,457.

Kes sembuh pula sebanyak 6,588 dengan jumlah kumulatif 586,864.

Sementara itu, sebanyak 60 kematian dicatat menjadikan jumlah keseluruhan setakat ini 3,968.

Selangor terus mencatatkan jumlah jangkitan harian tertinggi dengan 1,523 kes.

Ia diikuti Sarawak sebanyak 744 kes, Wilayah Persekutuan Kuala Lumpur (503), Johor (430), Negeri Sembilan (323), Sabah (273), Pulau Pinang (214), Kelantan (214), Kedah (199), Melaka (119), Perak (136), Labuan (113), Terengganu (86), Pahang (61) dan Putrajaya (10).

Daripada jumlah kes baharu itu, enam adalah kes import manakala baki 4,943 penularan tempatan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPVI Sandakan Tawar 3,200 Dos Sinovac Kepada Penduduk Tempatan Minggu Depan

SANDAKAN, 30 Sept :Sejumlah 3,200 dos vaksin COVID-19 jenama Sinovac ditawarkan di empat pusat pemberian vaksin sepadu (PPVI) sepadu, bagi tempoh empat hari minggu depan, terhad kepada penduduk Sandakan yang masih belum menerima suntikan dos pertama.

Pegawai Kesihatan Daerah Dr Johari Awang Besar berkata dari 4 hingga  Okt ini 800 dos vaksin jenama Sinovac ditawarkan sehari, yakni 200 dos tiap satu PPVI, yang terdiri daripada PPVI Tionghua Hall, Yu Yuan Hall, Libaran Multipurpose Hall dan Gum-Gum Hall.

Dalam kenyataan hari ini beliau meminta orang ramai yang belum menerima suntikan vaksin COVID-19 supaya merebut peluang berkenaan sebaik mungkin.

“Pasukan Petugas Khas Imunisasi COVID-19 (CITF) Sandakan bertekad untuk bekerja keras memastikan lebih ramai penduduk kawasan ini menjalani proses vaksinasi. Ia juga termasuk pengumpulan data berhubung jumlah penduduk yang melengkapkan vaksinasi mereka supaya CITF boleh merancang untuk mendekati mereka yang belum menerima suntikan vaksin,” katanya.

Kira-kira 50 peratus daripada 323,100 penduduk dewasa Sandakan telah melengkapkan vaksinasi, manakala 48 peratus daripada 55,000 remaja berumur antara 12 dan 17 tahun di Sandakan telah menerima suntikan dos pertama vaksin. – BERNAMA


Bukan Bertujuan Untuk Menjatuhkan Kerajaan Warisan – DR M

KOTA KINABALU: Tun Dr Mahathir Mohamad menegaskan Parti Pribumi Bersatu Malaysia (Bersatu) memasuki Sabah untuk memberi sokongan kepada Parti Warisan Sabah bukannya menjadi lawan.

“Kita ingin jelaskan apabila kita pergi ke Sabah tujuannya ialah untuk mengadakan parti Bersatu di Sabah dan parti Bersatu ini bukan bertujuan untuk menjatuhkan kerajaan sedia ada (di sana),sebaliknya kita akan sokong sepenuhnya kerajaan Warisan,” katanya.

“Bersatu akan memasuki Sabah, ada beberapa masalah dengan proses kemasukan kami kerana ada yang cuba mengambil kesempatan.

“Kami ingin menjelaskan bahawa kemasukan kami ke Sabah adalah untuk menubuhkan Bersatu di sana. Kami akan menyokong sepenuhnya Warisan, kami tidak akan bersaing apa-apa jawatan.

“Kami masuk semata-mata untuk menyokong Warisan,” kata beliau yang merupakan Pengerusi Bersatu dan Pakatan Harapan.

Dr Mahathir memberi peringatan bahawa kemungkinan ada pihak yang cuba memanipulasi langkah parti itu masuk ke Sabah untuk menentang Warisan.

“Sesiapa yang berhajat demikian jangan jadi ahli Bersatu. Bersatu di Sabah bertujuan menyokong kerajaan Warisan, saya akan buktikan,” katanya seperti dilaporkan The Star.

Beliau berkata demikian selepas mempengerusikan mesyuarat Bersatu di ibu pejabat parti itu hari ini.

Sebelum ini, Bersatu yang menubuhkan Kerajaan Pusat bersama Pakatan Harapan selepas menang dalam pilihan raya umum menyatakan tidak akan memasuki Sabah tetapi telah membuat pusingan U.

Februari lalu, Presiden Warisan, Datuk Seri Panglima Haji Mohd Shafie Apdal yang juga Ketua Menteri menyatakan kerajaan tidak akan menghalang Bersatu membuka cawangan di Sabah, malah akan terus bekerjasama dengan PH untuk menunaikan mandat rakyat. – BorneoToday


Najib Cadang Keluarkan RM10,000 Simpanan KWSP

KUALA LUMPUR: Kerajaan perlu pertimbangkan cadangan ramai pihak agar pencarum Kumpulan Wang Simpanan Pekerja (KWSP) dibenarkan membuat pengeluaran sehingga RM10,000 secara ‘one-off’ dari akaun 1 masing-masing.

Bekas Perdana Menteri, Datuk Seri Najib Tun Razak berkata, kebenaran itu bertujuan untuk membantu rakyat yang terjejas bagi kegunaan mendesak.

Najib turut mencadangkan agar permohonan tersebut boleh dipertimbangkan dengan syarat pemohon juga tandatangan surat aku janji untuk berjanji mencarum semula pengeluaran ‘one-off’ itu dalam tempoh dua tahun akan datang selepas ekonomi pulih tidak termasuk caruman bulanan biasa.

“Saya nak nasihatkan bahawa dividen KWSP biasanya lebih tinggi berbanding kadar faedah simpanan bank dan simpanan KWSP adalah amat penting untuk usia tua selepas bersara.

“Sebab itu, jangan membuat pengeluaran KWSP jika tiada kegunaan mendesak,” katanya dalam hantaran di laman Facebook miliknya, hari ini.

Sebelum ini, kerajaan membenarkan pencarum KWSP untuk mengeluarkan simpanan mereka dengan jumlah maksimum RM6,000 dari akaun 2 KWSP menerusi skim i-Lestari.

Dalam pada itu, bekas Menteri Kewangan itu turut menjelaskan, syarat aku janji yang dicadangkan itu bukan bertujuan mendesak pencarum membuat bayaran balik.

“Niat saya adalah untuk menggalakkan pencarum melebihkan simpanan usia tua sebab dividen KWSP adalah lebih tinggi.

“Jika tak dapat bayar balik dalam masa dua tahun, tiada penalti dan KWSP tak boleh buat apa-apa.

“Cuma untuk memperingatkan pencarum bahawa simpanan dalam KWSP adalah penting dan akhirnya akan menguntungkan pencarum,” ujarnya. – K! ONLINE.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Jaringan ‘Roket’ Pemain Sabah FC Dapat Perhatian FIFA

KUALA LUMPUR: Nama Liga Malaysia (Liga M) dan Sabah FC ‘mendunia’ selepas jaringan sepakan percuma ‘roket’ yang dilakukan Park Tae Su menarik perhatian Persekutuan Bolasepak Antarabangsa (FIFA).

Menerusi akaun Twitternya, ‘bapa’ bola sepak itu berkongsi jaringan yang dilakukan pemain Korea Selatan itu ketika aksi Piala Malaysia bertemu PJ City FC di Stadium Majlis Bandaraya Petaling Jaya (MBPJ), malam tadi.

Malah, badan induk bola sepak antarabangsa itu turut meninggalkan komen yang memuji jaringan berkelas dunia terbabit.

“Tepukan kepada Park Tae Su! Jaringan roket daripada 40 ela yang terkena palang sebelum memasuki jaring.

“Gol yang pasti menjadi sejarah buat Sabah FC,” kata FIFA.

Jaringan terbabit jelas menarik perhatian pelayar Internet, bukan sahaja dalam kalangan penyokong tempatan tetapi juga pelayar dari luar negara.

Tidak kurang juga ada yang melabel jaringan itu layak untuk memenangi Anugerah Puskas FIFA.

Bagaimanapun, jaringan terbabit tidak mencukupi untuk skuad Tambadau meraih kemenangan apabila diikat tuan rumah 1-1 sekali gus terpaksa berpuas hati berkongsi satu mata. – BH Online

🙇♂ Take a bow, Park Tae-su! 🚀 There's nothing like a 40-yard rocket hitting the crossbar on its way into the net 🙌🇲🇾 One for the @SabahFCofficial history books 📚pic.twitter.com/y9P3022AKO


Agong Dijangka Umum PM Baharu Selepas Mesyuarat Raja-Raja Melayu

KUALA LUMPUR : Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijangka mengumumkan pelantikan Perdana Menteri kesembilan selepas mengadakan satu pertemuan khas dengan Raja-Raja Melayu, hari ini.

Pertemuan khas yang membabitkan sembilan sultan, termasuk Seri Paduka itu, akan bersidang pada jam 2.30 petang.

Datuk Seri Ismail Sabri Yaakob dijangka menggantikan Tan Sri Muhyiddin Yassin sebagai Perdana Menteri, selepas beliau melepaskan jawatannya itu pada Isnin lalu susulan mengakui bahawa dirinya telah kehilangan sokongan ahli Parlimen.

Pengunduran diri Muhyiddin mengakhiri pemerintahan selama 17 bulan yang bermasalah, yang menyaksikan beliau secara rutin diganggu dengan pertikaian antara sekutunya ketika negara sedang bergelut menangani peningkatan jangkitan COVID-19 dan ekonomi yang lemah.

Sekiranya menjadi kenyataan, pelantikan Ismail Sabri akan menyaksikan UMNO kembali merampas jawatan Perdana Menteri setelah tiga tahun susulan tewasnya parti itu pada pilihan raya umum lalu kerana terpalit dengan tuduhan rasuah, yang kebanyakannya berkaitan dengan skandal berbilion-bilion ringgit dana negara 1MDB.

Yang di-Pertuan Agong ditugaskan untuk melantik Perdana Menteri baru dengan menentukan ahli Parlimen yang berkemungkinan besar akan menikmati sokongan daripada majoriti wakil rakyat, setelah pilihan raya ditolak ketepi berikutan penularan wabak COVID-19.

Ismail Sabri merupakan timbalan Muhyiddin dari parti lawan UMNO, muncul sebagai calon paling popular setelah mendapat sokongan daripada parti-parti gabungan Muhyiddin.

Pemimpin berusia 61 tahun itu mendapat sokongan 114 daripada 220 ahli Parlimen, kata Ahli Parlimen Pontian, Datuk Seri Ahmad Maslan kepada wartawan pada Khamis lalu.

Dewan Rakyat mempunyai dua kerusi tambahan setelah dua ahli parlimen meninggal dunia dan pilihan raya kecil tidak dapat diadakan kerana wabak tersebut.

Muhyiddin, yang kini menjalankan tugas sebagai Perdana Menteri sementara, berkata sokongan gabungannya kepada Ismail Sabri adalah bersyarat bagi memastikan anggota kabinet baru bebas daripada sebarang pertuduhan rasuah.

Beberapa ahli Parlimen UMNO didakwa terpalit tuduhan rasuah setelah kekalahan pilihan raya 2018, termasuk Presiden parti, Datuk Seri Ahmad Zahid Hamidi dan bekas Perdana Menteri, Datuk Seri Najib Razak, yang menghadapi puluhan tuduhan yang berkaitan dengan 1MDB. Kedua-dua mereka menafikan melakukan sebarang kesalahan. – Reuters

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bahu Jalan Siap, Jalan Tamparuli-Kiulu Dibuka Semula

TAMPARULI: Tindakan pantas kerajaan melalui Jabatan Kerja Raya (JKR) melebarkan bahu jalan di kawasan tanah runtuh, di laluan KM4.5 Jalan Tamparuli-Kiulu mendapat pujian pengguna media sosial.

Pelebaran bahu jalan membolehkan jalan yang runtuh akibat mendapan dan pergerakan tanah pada awal pagi Selasa itu digunakan semula dalam tempoh 24 jam.

Seorang pengguna, Recquel menerusi Facebook miliknya (sic) “update gais..syabas, pihak terlibat tidak sampai 24 jam operasi. Boleh lalu sudah tapi style dia macam di Jambatan Tamparuli sebab pakai satu arah laluan. Jadi biar lambat asal selamat,”.

Pengarah JKR Sabah, Datuk Richard Jomiji ketika dihubungi memaklumkan, kerja-kerja pembersihan dan pelebaran bahu jalan di Jalan Tamparuli-Kiulu itu siap pada 8 malam (Selasa).

Kataya, laluan satu arah itu sudah boleh dilalui semua jenis kenderaan sejak semalam.

Laluan sepanjang 28 meter di KM4.5 Jalan Tamparuli-Kiulu ini dilaporkan terputus pada 3.30 pagi kemarin akibat mendapan dan pergerakan tanah yang dipercayai disebabkan oleh aktiviti pertanian dan pembinaan rumah di kawasan berhampiran.

Pada Selasa, Menteri Pembangunan Infrastruktur Datuk Peter Anthony memberi jaminan kerja-kerja membesarkan bahu jalan di KM4.5 Jalan Tamparuli-Kiulu akan dilaksana segera dalam tempoh 24 jam ini.

Menurutnya, kerja-kerja membesarkan bahu jalan itu boleh dilakukan dengan segera kerana tidak banyak kerosakan yang berlaku.


Parlimen Boleh Bersidang Dalam Tempoh Darurat – Agong

KUALA LUMPUR: Yang di-Pertuan Agong Sultan Abdullah Sultan Ahmad Shah berpandangan bahawa Parlimen boleh bersidang semasa tempoh proklamasi darurat dilaksanakan, pada suatu tarikh difikirkan sesuai olehnya atas nasihat Perdana Menteri Muhyiddin Yassin.

Datuk Pengelola Bijaya Diraja Istana Negara Indera Ahmad Fadil Shamsuddin dalam kenyataan berkata, keputusan Agong itu dibuat selepas menerima menghadap Speaker Dewan Negara Rais Yatim dan Speaker Dewan Rakyat Azhar Azizan Harun di Istana Negara, hari ini.

“Baginda menzahirkan pandangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Agong atas nasihat Perdana Menteri.

“Perkara ini termaktub di dalam sub perenggan 14(1)(b) Ordinan Darurat (Kuasa- Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Agong atas nasihat Perdana Menteri,” katanya.

Menurutnya, tanggapan sesetengah pihak bahawa pelaksanaan proklamasi darurat menghalang Parlimen untuk bersidang adalah tidak tepat.

“Perlu ditegaskan di sini bahawa perkenan Agong kepada nasihat Perdana Menteri berkenaan Pengisytiharan Proklamasi Darurat pada 12 Januari adalah semata-mata sebagai langkah proaktif membendung wabak Covid-19 yang meragut lebih 1,000 nyawa setakat ini,” katanya.

Pada masa sama, Agong turut menzahirkan penghargaan kepada kerajaan, khususnya Kementerian Kesihatan Malaysia dan Kementerian Sains, Teknologi dan Inovasi serta agensi-agensi Kerajaan yang berkait, atas usaha merealisasikan Program Imunisasi Covid-19 Kebangsaan yang bermula hari ini.

“Agong menzahirkan setinggi-tinggi penghargaan kepada para wira dan wirawati petugas barisan hadapan di atas pengorbanan dicurahkan tanpa mengira masa dan penat lelah dalam memerangi wabak Covid-19. Agong turut mengajak rakyat bersama-sama mendoakan semoga negara ini dilindungi dan bebas dari wabak ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PTI Ditangkap Edar Dadah Sekitar Lahad Datu

LAHAD DATU: Seorang lelaki pendatang asing tanpa izin (PTI) yang disyaki tokan dadah diberkas dalam Op Kristal di Kampung (Kg) Puyut, di sini, kelmarin.

Operasi yang digerakkan sepasukan anggota Bahagian Siasatan Jenayah Narkotik, Ibu Pejabat Polis Daerah (IPD) Lahad Datu turut merampas dadah disyaki syabu anggaran berat 11.77 gram yang bernilai RM1,765.50 milik suspek.

Menurut Ketua Polis Daerah Lahad Datu Asisten Komisioner Nasri Mansor, suspek yang berusia 27 tahun itu berada dalam keadaan mencurigakan sedang berdiri di kawasan jalan masuk kampung itu sebelum ditahan kira-kira jam 7.10 malam pada Sabtu.

“Dalam kejadian itu, anggota polis memperkenalkan diri dan menunjukkan kad kuasa polis membuat suspek terkejut dan bertindak agresif serta cuba melarikan diri.

“Berlaku pergelutan antara suspek dan anggota polis tetapi tindakan pantas polis berjaya menahan suspek,” katanya dalam kenyataan di sini, semalam.

Nasri berkata, pemeriksaan lanjut ke atas tubuh suspek menjumpai satu paket lutsinar yang disimpan di poket belakang sebelah kiri seluar pendek berwarna biru yang dipakai suspek.

Pemeriksaan lanjut pada paket lutsinar itu mendapati terdapat empat paket plastik lutsinar berisi ketulan hablur jernih disyaki dadah jenis syabu bersama 14 gulung kertas timah dianggarkan seberat 11.77 gram dan bernilai RM1,765.50.

Ujian saringan urin yang dilakukan mendapati suspek negatif dari sebarang dadah.

Suspek dan barang rampasan dibawa ke IPD Lahad Datu untuk siasatan lanjut, dan kes disiasat mengikut Seksyen 39A(1) Akta Dadah Berbahaya 1952.


1.4 Juta Tidak Miliki MyKad

KUALA LUMPUR: Kira-kira 1.4 juta rakyat Malaysia berusia lebih 12 tahun dan memiliki sijil kelahiran didapati masih tidak memiliki kad pengenalan, kata Menteri Dalam Negeri Tan Sri Muhyiddin Yassin.

“Mereka tidak memiliki MyKad walaupun sepatutnya memilikinya kerana sudah berusia lebih 12 tahun. Saya menyeru sesiapa (warganegara Malaysia) yang tidak ada kad pengenalan untuk memilikinya secepat mungkin kerana ia merupakan satu dokumen yang penting,” katanya.

Berdasarkan statistik Jabatan Pendaftaran Negara (JPN), daripada jumlah 1.4 juta itu, 45,588 orang adalah mereka yang berusia 13-17 tahun, 970,377 (18-80 tahun), 110, 537 (81-90 tahun) dan 302,694 (91 tahun ke atas).

“Mereka yang tidak mempunyai kad pengenalan kerana pelbagai faktor antaranya tinggal di kawasan pedalaman, lupa dan ibu bapa tidak arif,” katanya kepada pemberita selepas sambutan Hari Pendaftaran Negara di JPN di sini semalam.

Menurut Muhyiddin, terdapat 22 juta pemegang MyKad pada masa ini.

Ketua Pengarah Jabatan Pendaftaran Negara Datuk Ruslin Jusoh dalam ucapannya pada majlis itu berkata beberapa proses permohonan secara dalam talian bagi urusan-urusan utama akan bermula tahun depan.

Ia seperti permohonan pendaftaran kelahiran, cabutan sijil kelahiran, permohonan MyKad kali pertama 12 tahun, cabutan rekod kad pengenalan oleh individu dan agensi luar, dan permohonan perkahwinan bagi pemohon bukan Islam.

“Bagi urusan ini, pemohon hanya perlu hadir untuk mengemukakan bukti dokumen-dokumen asal sebelum membuat kutipan,” katanya.

Bermula tahun ini, katanya JPN telah melaksanakan pendaftaran kematian secara dalam talian melalui integrasi dengan sistem Polis Diraja Malaysia di mana setiap kematian yang dilaporkan di balai polis Semenanjung Malaysia secara automatik akan direkodkan dalam sistem kematian JPN.

“Permohonan gantian MyKad juga kini boleh dibuat secara dalam talian tanpa perlu hadir di pejabat JPN. Pemohon hanya perlu hadir di pejabat JPN untuk membuat kutipan MyKad,” katanya.

Muhyiddin dalam ucapannya sebelum itu berkata Suruhanjaya Pilihan Raya (SPR) dan JPN telah membentuk Jawatankuasa Petugas Khas bagi memastikan pelaksanaan pendaftaran pemilih secara automatik yang dijadualkan berkuat kuasa pada 1 Julai 2021 berjalan lancar.

Beliau menyarankan SPR dan JPN mengadakan kempen besar-besaran terutama berkaitan pengemaskinian atau pindaan alamat kepada warganegara yang telah bertukar tempat bermastautin.

“Ini akan membolehkan mereka yang mencapai umur 18 tahun dan layak mengundi didaftarkan dalam daerah mengundi secara automatik berdasarkan alamat terakhir dalam pangkalan data JPN,” katanya. – BERNAMA


Gaduh Di Centre Point, Dalang Utama Dikenali Sebagai Derek Sudah Ditahan

KOTA KINABALU: Dalang utama yang mencetuskan pergaduhan di sebuah pusat beli-belah Centrepoint yang dikenali sebagai Derek telah ditahan polis dalam satu serbuan baru-baru ini.

Ketua Polis daerah, Asisten Komisioner Habibi Majinji berkata, turut ditahan adalah tujuh suspek lain yang turut terlibat dalam pergaduhan tersebut seperti yang tular di media sosial.

Katanya, siasatan mendapati punca pergaduhan adalah disebabkan oleh masalah peribadi antara suspek utama dengan mangsa yang mengalami kecederaan.

“Akan tetapi, timbul perasaan yang tidak senang daripada satu pihak mengakibatkan pergaduhan kecil pada mulanya, namun pergaduhan kecil itu menjadi lebih besar membabitkan beberapa pihak yang berada di tempat kejadian,” katanya dalam sidang akhbar di Ibu pejabat Polis Daerah (IPD) Kota Kinabalu hari ini.

Minggu lalu, tular sebuah video di media sosial yang menunjukkan dua kumpulan lelaki terlibat dalam pergaduhan di pusat beli-belah berkenaan termasuk insiden membaling kerusi antara mereka.

Dalam kejadian itu, seorang lelaki cedera di kepala manakala restoran yang menjadi tempat pergaduhan tersebut mengalami kerosakkan.

Sementara itu, Habibi menafikan pergaduhan itu berpunca daripada masalah perkauman seperti yang didakwa sesetengah pihak.

“Sebenarnya kedua-dua pihak tersebut merupakan kenalan lama dan ingin menyelesaikan perbalahan peribadi dengan baik,” jelas beliau.


Israel-Gaza Umum Gencatan Senjata

GAZA: Israel dan dua kumpulan pejuang utama di Gaza mengumumkan gencatan senjata semalam, dalam usaha mengakhiri pertempuran ganas 11 hari.

Menurut kenyataan pejabat Presiden Israel, Benjamin Netanyahu, Kabinet keselamatannya ‘dengan sebulat suara’ menerima cadangan yang dibuat atas inisiatif Mesir bagi gencatan senjata tanpa syarat.

Kumpulan Hamas dan Islamic Jihad turut mengesahkan gencatan senjata iti dalam satu kenyataan, dengan memaklumkan ia berkuatkuasa bermula jam 2 pagi hari ini (waktu tempatan).

Kenyataan pihak Israel tidak memaklumkan bila gencatan senjata akan bermula.

Pertempuran terkini menyaksikan jet Israel membedil Gaza melalui serangan udara, dibalas dengan ribuan roket dari Gaza menyasarkan, susulan ketegangan yang makin memuncak selepas 10 Mei lalu.

Semalam, di Rafah, selatan Gaza, wartawan AFP menyaksikan serangan ganas Israel memusnahkan bangunan dan ambulans berulang alik membawa mangsa serangan.

Serangan roket dari Gaza meningkat menjelang petang semalam, memaksa penduduk Israel mencari tempat perlindungan selepas diarah berbuat demikian oleh tentera Israel.

Tentera Israel berkata Hamas dan kumpulan pejuang Islam lain di Gaza menembak fired 4,070 roket ke arah Israel tetapi kebanyakannya yang disasarkan ke penempatan penduduk berjaya dipintas sistem pertahanan udara Iron Dome.

Menurut pihak polis, serangan roket itu mengorbankan 12 nyawa di Israel, termasuk dua kanak-kanak dan seorang askar Israel selain seorang warga India serta dua warga Thailand.

Serangan Israel terhadap Gaza pula mengorbankan 232 penduduk Palestin, termasuk 65 kanak-kanak dan mencederakan lebih 1,900 orang manakala 120,000 kehilangan tempat tinggal, menurut pihak Hamas.

Semalaman, Israel terus membedil Gaza melalui serangan udara dan artileri menyasarkan rangkaian terowong bawah tanah dan infrastruktur lain milik Hamas, menurut tentera Israel. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 Kontraktor, 12 Perunding Projek Lebuhraya Pan Borneo Sabah Dilantik Semula

KUALA LUMPUR, 2 Dis: Kementerian Kerja Raya melantik semula 11 kontraktor dan 12 perunding sedia ada bagi Projek Lebuhraya Pan Borneo Sabah yang dilantik oleh Rakan Penyampai Projek (PDP) sebelum ini.

Menterinya, Baru Bian berkata keputusan itu dibuat bagi memastikan kesinambungan dan kelancaran pelaksanaan projek berkenaan.

“Saya harap mereka akan teruskan kerja dengan melaksana pakej masing-masing dalam masa dan jadual ditetapkan. Kita tidak akan berkompromi dengan itu dan sekiranya cuai atau lambat kita akan menamatkan kontrak kecuali dengan sebab-sebab yang berjustifikasi.

“Kontraktor juga diingatkan untuk pastikan keselamatan pengguna jalan raya diutamakan dan kalau pengguna ada masalah kita terbuka untuk menerima aduan daripada mereka,” katanya di sini, hari ini.

Beliau berkata demikian pada sidang media selepas sesi penyerahan surat setuju terima (SST) Projek Lebuhraya Pan Borneo Sabah kepada 11 kontraktor dan 12 perunding bagi meneruskan kerja-kerja pelaksanaan projek berkenaan.

Bernama sebelum ini melaporkan selepas penamatan PDP pada 21 Sept lepas, projek Lebuhraya Pan Borneo Sabah telah diambil alih oleh Kementerian Kerja Raya sebagai pemilik projek.

Ia diserahkan kepada kerajaan negeri melalui Kementerian Pembangunan Infrastruktur dan Jabatan Kerja Raya Sabah sebagai agensi pelaksana.

Terdahulu, Baru dalam ucapannya berkata keseluruhan projek itu melibatkan 35 Pakej Kerja yang mana 15 Pakej Kerja akan diteruskan dalam Rancangan Malaysia Ke-11 dengan jangkaan siap pada 2024 dengan anggaran kos keseluruhan projek berjumlah RM10.12 bilion.

“Baki 20 Pakej Kerja pula akan dimulakan seawal Rancangan Malaysia ke-12, tertakluk kepada kemampuan kewangan kerajaan,” katanya.

Selain itu, beliau berkata projek berkenaan bakal menggalakkan lebih banyak pelaburan di wilayah koridor Sabah selaras dengan misi dan objektif kerajaan untuk mempromosikan keseimbangan antara wilayah, bandar dan luar bandar.

“Dalam masa yang sama, penambahbaikan dalam konteks perkhidmatan logistik dapat dipertingkatkan khususnya bagi kawasan-kawasan yang telah dikenal pasti di bawah Pihak Berkuasa Pembangunan Ekonomi dan Pelaburan Sabah (SEDIA),” katanya.


Isteri mendiang Tien Fatt rayu rakyat sokong Vivian

SANDAKAN: Semua mata tertumpu kepada Datin Chong Mee Fook, isteri penyandang kerusi Parlimen Sandakan, mendiang Datuk Stephen Wong Tien Fatt ketika berucap dalam Ceramah Perdana DAP, di sini, malam tadi.

Mengenakan pakaian serba hitam, Mee Fook meminta semua hadirin terus menyokong mendiang suaminya dengan mengundi anak bongsu mereka, Vivian Wong Shir Yee pada Pilihan Raya Kecil (PRK) Parlimen Sandakan, 11 Mei ini.

Vivian yang mempertahankan kerusi parlimen Sandakan yang disandang bapanya selama dua penggal, dicabar empat lagi calon lain termasuk tiga wakil Bebas.

“Kematian mengejut suami saya pada 28 Mac sememangnya menyakitkan. Dia bukan saja meninggalkan isteri dan anaknya, tetapi kita semua. Dia meninggalkan impiannya dan ada kerja yang belum siap seperti melawat rumah warga tua di Kinarut (daerah Papar).

“Saya harus berterima kasih dengan DAP Keningau yang menyedarkan saya dan anak (Vivian) pada awal April. Mereka kata, ‘Vivian bawa ibu kamu keluar, tiada guna menangis, buat sesuatu’,” katanya.

Mee Fook berkata, dia dan Vivian kemudian melawat rumah warga tua dan memberi ‘ang pow’ kepada 86 penghuni di rumah warga tua itu, sebelum dibalas dengan senyuman manis yang memberi kekuatan kepadanya.

Katanya, masih banyak kerja yang belum diselesaikan mendiang dan Vivian komited untuk meneruskan kerja Tien Fatt.

Terdahulu, Vivian berkata, beliau menyertai DAP sejak lapan tahun lalu ketika berumur 22 tahun bersama bapanya dalam parti pembangkang dan meminta golongan belia menyokongnya.

“Sebahagian besar kita (belia) ada ijazah, namun tiada pekerjaan kerana ekonomi yang tak bagus, tiada peluang kerja.

“Jika anda undi saya, anda bukan saja undi saya tetapi semua belia. Berikan orang muda harapan baru,” katanya. – Berita Harian


Dua Rumah, Sebuah Kereta Musnah Terbakar

KOTA MARUDU: Dua rumah dan sebuah kereta musnah terbakar di Kampung Muhibbah di sini pagi semalam.

Ketua Balai Bomba dan Penyelamat (BBP) Kota Marudu Ronny Sikawan berkata kejadian jam 10.39 pagi membabitkan dua buah rumah yang terletak 10 kilometer dari jarak balai.

“Kebakaran menyebabkan salah sebuah rumah jenis tidak kekal terbakar sebanyak 90 peratus manakala sebuah lagi rumah terjejas sebanyak 10 peratus.

“Pemilik rumah turut kehilangan sebuah kereta sedan selepas musnah terbakar dalam kejadian ini,” katanya.

Menurutnya pasukan bomba yang tiba di lokasi segera menjalankan operasi memadamkan kebakaran menggunakan sumber air dari jentera dan api dapat dikawal jam 11 pagi.

Tambahnya operasi keseluruhan ditamatkan jam 12.30 tengah hari manakala punca kebakaran dan jumlah kerugian masih dalam siasatan.


Sarifuddin Mahu Pembangunan Kampung Pasir Putih Diteruskan

TAWAU: Penyandang Dewan Undangan Negeri (DUN) Merotai Sarifuddin Hatta berharap pembangunan Kampung Pasir Putih diteruskan pada masa akan datang demi kesejahteraan masyarakat di situ.

Ketua Bahagian Kalabakan Parti Warisan Sabah (Warisan) itu berkata kampung tersebut bakal berada dalam kawasan Tanjong Batu berikutan perubahan bilangan kerusi DUN pada Pilihan Raya Negeri (PRN) akan datang.

“Sebelum ini, kampung berkenaan di bawah tanggungjawab DUN Merotai.

“Justeru, saya merasa sedikit ralat apabila Pasir Putih bakal berada di bawah pengurusan DUN Tanjong Batu kelak,” katanya ketika menyampaikan ucapan perasmian Kempen Kesedaran Covid-19 Kampung Pasir Baharu anjuran Pertubuhan Komuniti Kampung Pasir Putih Baharu (PENGGIAT), di sini, hari ini.

Turut hadir Ketua Kampung Pasir Putih Baharu Ruddin Paita dan Pengerusi Program PENGGIAT Kasruniyati Rully.

Tambah Sarifuddin, ketika ini beberapa janji Warisan terhadap penduduk Pasir Putih berjaya dilaksanakan termasuk penurapan jalan kampung dengan kos keseluruhan bernilai RM200,000 yang kini sedang dalam pelaksanaan.

“Sebenarnya banyak perancangan sudah dilakukan dan hendak dilaksanakan mengikut keperluan rakyat dan bajet.

“Bagaimanapun, perkara itu tertangguh berikut situasi politik negara termasuk di Sabah,” katanya.

Menurutnya, projek itu bukanlah baru dilakukan kerana sudah melalui proses perancangan seawal menjadi Kerajaan Negeri, dua tahun lalu.

Justeru, Sarifuddin berharap agar siapa pun pengganti yang dipilih rakyat, dapat membela pembangunan Pasir Putih seperti yang diharapkan penduduk.

Mengulas mengenai program kesedaran Covid-19, Sarifuddin memuji usaha yang dilakukan PENGGIAT dalam memastikan pendidikan mengenai penjagaan kesihatan disampaikan kepada penduduk kampung.

Sementara itu, Kasruniyati ketika ditemui menjelaskan PENGGIAT sangat komitmen membantu masyarakat untuk memahami lebih mendalam mengenai isu Covid-19 yang sedang melanda dunia.

“Walaupun sudah banyak pendedahan dilakukan menerusi media massa, PENGGIAT melihat keperluan untuk pendedahan secara langsung kepada penduduk.

“Oleh itu, menerusi program ini, kami turut mengadakan ceramah dari Pejabat Kesihatan Daerah, kempen derma darah dan sebagainya bagi membolehkan penduduk memahami lebih jelas mengenai pandemik Covid-19,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Kematian 6 Sekeluarga Dipercayai Ditembak Di Selatan Filipina Diklasifikasikan SDR

KOTA KINABALU: Polis masih menyiasat kematian enam warga asing yang dipercayai ditembak mati dalam satu insiden tembakan yang berlaku di Selatan Filipina, pada Selasa.

Pesuruhjaya Polis Sabah Datuk Omar Mammah berkata, difahamkan keenam-enam mayat mangsa yang dipercayai penduduk kampung Pulau Denawan, Semporna itu telah dibawa balik untuk dikebumikan di pulau berkenaan.

Beliau berkata, difahamkan mangsa merupakan penduduk kampung di Pulau Denawan, Semporna dan tidak mempunyai dokumen pengenalan diri. Mangsa merupakan enam sekeluarga yang terdiri daripada orang dewasa dan kanak-kanak.

“Aduan telah dibuat dan mayat mangsa dibawa (ke Pulau Denawan) kalau tidak silap pada 7 November dan dikebumikan pada 8 November.

“Satu laporan polis telah dibuat oleh anggota Ibu Pejabat Polis Daerah (IPD) Semporna dan kita menjalankan siasatan kes ini sekarang.

“Kes ini disiasat sebagai kes SDR atau Laporan Mati Mengejut,” katanya ketika ditanya mengenai kes tembakan yang membabitkan penduduk Pulau Denawan, Semporna di perairan Filipina.

Beliau berkata demikian ketika ditemui selepas Sesi Pendengaran Awam Jawatankuasa Pilihan Khas Menimbang Rang Undang-Undang Suruhanjaya Bebas Aduan Salah Laku Polis (IPCMC) 2019, di Kompleks Kerajaan Persekutuan, di sini pada Ahad.

Omar berkata, difahamkan enam sekeluarga itu dalam perjalanan menuju ke Siasi, Filipina bagi menyambut Maulidur Rasul di sana.


Tiada Bazar Ramadan Di Seluruh Sabah Tahun Ini

KOTA KINABALU: Kerajaan negeri tidak membenarkan aktiviti bazar Ramadan di Sabah tahun ini.

Menteri Kerajaan Tempatan dan Perumahan Datuk Seri Panglima Masidi Manjun berkata, keputusan itu dibuat berikutan jangkitan COVID-19 di negeri ini yang masih dalam keadaan tidak stabil.

Katanya,  beberapa kluster akibat penganjuran majlis sosial dan keramaian turut berlaku di samping tahap pematuhan prosedur operasi standard (SOP) yang rendah dalam kalangan rakyat.

Menurutnya, sebanyak 60 kes positif baharu dilaporkan hari ini menjadikan jumlah kumulatif kes COVID-19 di Sabah sebanyak 55,294 kes.

Bagaimanapun katanya, tiada kes kematian dan kluster baharu direkodkan.

“Kerajaan negeri juga bersetuju untuk menamatkan Perintah Kawalan Pergerakan Diperketatkan (PKPD) di dua lokasi iaitu Kampung Lebak Moyoh dan Kampung Siasai Tamu Kota Belud yang dijadualkan tamat pada 8 April 2021.

“Kementerian Kesihatan Malaysia (KKM) mengesahkan baki kes aktif di lokaliti Kampung Lebak Moyoh terkawal dan semua kes positif menerima rawatan manakala kontak rapat diasingkan serta dipantau sehingga hari ke-14,” katanya dalam kenyataan di sini hari ini.

Beliau berkata, KKM turut mengesahkan baki kes aktif di lokaliti Kampung Siasai Tamu terkawal dengan kes terakhir dilaporkan pada 22 Mac sebanyak lima kes. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Sabah Rampas Rokok & Minuman Keras Bernilai RM231,760

BELURAN: Seorang lelaki yang menjalankan aktiviti penjualan rokok dan minuman arak tidak bercukai di sebuah kedai runcit di Kampung Tongod, Pamol, di sini, ditahan Pasukan Gerakan Am (PGA), semalam.

Operasi jam 1 petang yang diketuai Pegawai Memerintah Batalion 20 PGA Beluran, Asisten Komisioner Mohamed Rafiq Mohamed Mustafa, turut menyerbu sebuah lagi rumah yang dijadikan tempat penyimpanan di Kampung Manduing, Botition, di sini, selepas dipandu arah oleh suspek.

Hasil kedua-dua serbuan, PGA berjaya merampas ratusan kotak rokok dan arak bernilai keseluruhan RM231,760 termasuk cukai.

Komander Briged PGA Sabah, Senior Asisten Komisioner Mohd Abduh Ismail berkata, suspek yang ditahan adalah seorang warga tempatan berusia 27 tahun.

Katanya, suspek ditahan selepas didapati menjalankan aktiviti penjualan barang tidak bercukai di kedai runcit yang diserbu.

“Hasil pemeriksaan, pasukan PGA merampas 986 botol dan 144 tin minuman keras bersama 2,470 kotak rokok.

“Hasil siasatan selanjutnya, suspek kemudiannya mengaku menyimpan bekalan arak dan rokok di sebuah lagi rumah di kampung lain,”katanya dalam kenyataan yang dikeluarkan, hari ini.

Mohd Abduh berkata, dengan dipandu arah suspek, pasukan PGA terus menyerbu rumah berkenaan dan merampas 242 tin minuman keras dan 9,580 rokok pelbagai jenama.

Katanya, suspek dan semua barangan tidak bercukai yang dirampas di bawa ke Ibu Pejabat Polis Daerah (IPD) Beluran untuk tindakan selanjutnya.

“Suspek ditahan untuk siasatan mengikut Seksyen 135(1)(d) Akta Kastam 1967,” katanya. – Asiatimes